
                                      UTANGULIZI 	

Rafiki yangu aliwahi kuniambia kuhusu ziara yake kwenye duka la mapambo nje ya Cairo, Misri. Walikuwa na vyumba vilivyojaa watu wakifuma mazulia pamoja. Rafiki yangu alivutiwa na jinsi ambavyo nyuzi hizo nyembamba za kitambaa zingeweza kusokotwa pamoja kwa maelfu ya nyuzi zinazofanana ili kutengeneza mifumo changamano ya mapambo hayo. Uzuri wa nyuzi hizo ulionekana waziwazi wakati zilipounganishwa kwenye kitambaa hicho. Kitabu cha Ufunuo ni kidogo kama kitambaa. Kimejaa unabii mdogo unaopata maana zake nyingi kutoka kwenye unabii mwingine unaowazunguka. Ujumbe wake uko wazi zaidi tunaposoma kitabu kwa ujumla, na kuona picha kubwa inayotuchora.
Hili ni somo la pili katika mfululizo wetu wa Kitabu cha Ufunuo, na tumekipa jina la “Muundo na Maudhui.” Katika somo hili, tutasawiri kitabu cha Yohana kwa kuitabiri muundo wake wa kifasihi na jinsi sehemu zake mbalimbali zinavyolingana.
Tutaanza usawiri wetu wa muundo na maudhui ya kitabu cha Ufunuo kwa kuangalia kwa ufupi kusudi la Yohana la kuandika. Kisha, tutasawiri maelezo ya kitabu cha Ufunuo chenyewe. Na hatimaye tutachunguza baadhi ya mikakati ya kawaida kwa ajili ya matumizi yake ya kisasa. Hebu tuanze kwa kuangalia kusudi la Yohana.


                                             KUSUDI 	

Kusudi la Yohana la kuandika kitabu cha Ufunuo lilikuwa tata kama vile kilivyo kitabu chenyewe, hivyo hatuwezi kusawiri maelezo yake yote katika somo hili. Lakini bado twaweza kufanya kideokezi cha makusudi yake makuu kwa njia hii: Yohana aliandika kitabu cha Ufunuo ili kuwatia moyo Wakristo wanaoteseka wabaki [waendelee kuwa] waaminifu hadi Yesu arudipo.
Kama tulivyoonyesha katika somo letu la kwanza katika mfululizo huu, wasomaji walioteswa wa Yohana walikuwa wakipitia vishawishi vingi vya kuhatarisha imani yao. Hivyo, Yohana aliandika ili kuyahakikishia makanisa ya Efeso, Smirna, Pergamo, Thiatira, Sardi, Filadelfia, Laodikia, na ulimwengu wote kwamba Kristo alijua mateso yao naye angewaona kupitia hilo. Kitabu cha Ufunuo ulihakikisha kwamba Yesu alikuwa tayari anadhibiti mustakabali wao mtukufu, na kwamba angewathawabisha wafuasi wake wote waaminifu.
Sambamba na jukumu lake kama nabii wa Mungu, kusudi la Yohana lilionyeshwa katika jumbe mbili za ziada kutoka kwa Yesu hadi kwa makanisa ya Asia Ndogo. Kwanza, Yohana alitoa matoleo ya baraka kwa kila mtu aliyekuwa mwaminifu kwa Yesu. Na pili, aliwasilisha vitisho vya laana dhidi ya wote ambao hawakuwa waaminifu. Tutasawiri aina hizi zote mbili za ujumbe, tukianza na matoleo ya baraka.

MATOLEO YA BARAKA

Sikiliza Yohana alivyowasilisha ujume wa kutia moyo kwa kanisa la Smirna katika kitabu cha Ufunuo faslu ya 2:9-10:

Naijua dhiki yako na umasikini wako, (lakini u tajiri) najua na matukano ya hao wasemao ya kuwa ni Wayahudi, nao sio, bali ni sinagogi la Shetani. Usiogope mambo yatakayokupata, tazama, huyo Ibilisi atawatupa baadhi yenu gerezani ili mjaribiwe, nanyi mtakuwa na dhiki siku kumi. Uwe mwaminifu hata kufa, nami nitakupa taji ya uzima (Ufunuo 2:9-10).

Mbali na kuahidi ulinzi dhidi ya mateso yote, Yohana alisema kwamba kanisa la Smirna lilikuwa “karibu kuteseka.” Lakini wakati huohuo, aliwahakikishia kwamba ikiwa wangeendelea kuwa waaminifu kwa Kristo, Yesu angewapa “taji ya uzima.” Mateso yao na uwezekano wa kifo kungekuwa kwa muda tu, lakini baraka zao zingedumu milele. Kutiwa moyo huku kulikuwa muhimu kwa sababu kuwalielekeza hadhira asilia wa Yohana kwenye maono yaliyofuata. Kuliwafundisha kusoma maono kwa jicho kuelekea baraka ambazo Yesu atawapa wafuasi wake waaminifu atakaporudi. Kwa mfano, katika kitabu cha Ufunuo faslu ya 20:4 huzungumzia juu ya baraka ya kutawala pamoja na Kristo. Na usikilize jinsi kitabu cha Ufunuo faslu ya 21:3-4 inavyoeleza baraka za mwisho ambazo waumini watapokea:

Nikasikia sauti kubwa kutoka katika kile kiti cha enzi ikisema, Tazama, maskani ya Mungu ni pamoja na wanadamu, naye atafanya maskani yake pamoja nao, nao watakuwa watu wake. Naye Mungu atakuwa pamoja nao. Naye atafuta kila chozi katika macho yao, wala mauti haitakuwapo tena; wala maombolezo, wala kilio, wala maumivu hayatakuapo tena; kwa kuwa mambo ya kwanza yamekwisha kupita (Ufunuo 21:3-4).

Maono haya ya wakati ujao yangewachochea wasomaji wa Yohana kuwa waaminifu      kwa Mungu, ili wapate baraka hizo nzuri ajabu.

Una wakati fulani muhimu sana wakati ambapo baraka zinaahidiwa kwa watu wa Mungu katika kitabu cha Ufunuo. Unaweza kufikiria mfano wa Ufunuo faslu ya 2 na ya 3 na ahadi kwa wale wanaoshinda ambazo zinarudiwa mwishoni kabisa mwa kitabu kwa wale wanaoshinda. Hilo hutukumbusha kwamba kile ambacho ahadi za baraka zinakusudia kutufanyia kwa sehemu sisi watu wa Mungu ni kututia moyo tustahamili wakati wa majaribu na mateso, kustahamili katika suala la kushikamana na Yesu na kujipatanisha daima na makusudi yake, lakini pia tuwe waangalifu sana kuishi maisha ya wale wanaojulikana kwa jina la Bwana ili sisi tuwe watu watakatifu katika Bwana.

— Dkt. David W. Chapman





Madhumuni ya matoleo ya baraka ambayo tunakutana nayo mara kwa mara katika kitabu cha Ufunuo, ni kana kwamba ni sehemu ya asili ya kitabu cha kiunabii kwa kuwa yanawahakikishia watu hawa kwamba ingawa hali yao halisi, ingawa kile wanachokiona kwa macho yao kinaonyesha kuwa wamelaaniwa; wanateseka, hawana maana, wanapingana na Rumi, wametengwa na utamaduni. Kila kitu kinaonekana kwenda kinyume nao. Lakini hadithi ya kweli, ikiwa tungeweza kuvuta pazia nyuma ili kusema, hadithi ya kweli ni kwamba ikiwa watashikilia sana neno la Mungu na ushuhuda wa Yesu, basi, watapata baraka ya Mungu.

— Dkt. James M. Hamilton

Kando na kuwabariki wafuasi waaminifu wa Yesu, Yohana pia alionyesha kusudi lake katika vitisho vya laana dhidi ya wale ambao hawakuwa waaminifu kwa Kristo.



TISHIO LA LAANA

Sikiliza mfano mmoja tu wa tishio la Yesu dhidi ya kanisa la Laodikia katika kitabu cha Ufunuo faslu ya 3:16:

Basi, kwa sababu una uvuguvugu, wala hu baridi wala moto, nitakutapika utoke katika kinywa changu (Ufunuo 3:16).

Maneno haya yaliwahimiza sana wasomaji wa Yohana watubu dhambi zao na kuishi katika utii wa hamu kwa Yesu. Tishio la kutapikwa kutoka kinywani mwa Kristo lilionya wadhiha kwamba uasi wa wazi dhidi ya Yesu ungesababisha laana za kiungu. Aina hizi za vitisho zilijumuishwa ili hadhira asilia wa Yohana wasome maono yaliyofuata kwa ufahamu wa laana za Mungu.
Kama mwandishi, Yohana aliangazia laana hizi mara nyingi ili kuwahimiza waumini wa uwongo na wa kweli kutubu dhambi zao. Kwa mfano, katika sehemu kadhaa maono ya Yohana yalieleza adhabu zinazowaangukia wale wanaomwabudu mnyama huyo.  Waabudu sanamu hawa wamepondwa katika shinikizo la mvinyo ya gadhabu ya Mungu katika kitabu cha Ufunuo faslu ya 14.  Katika faslu ya 16 ya kitabu cha Ufunuo, wanateswa na magonjwa. Na katika faslu ya 19–21 wamechomwa katika ziwa la moto. Mistari hii ilikuwa vitisho vya kweli dhidi ya waumini wa uwongo katika makanisa ya Asia Ndogo. Lakini pia ingeliwahimiza waumini wa kweli kuepuka aina za tabia na mitazamo iliyoongoza kwenye hukumu ya Mungu.


Maonyo ya hukumu katika kitabu cha Ufunuo kwa kweli yana madhumuni mawili. Kwa upande mmoja, kwa waumini wanaosimama imara, wanaostahamili mateso, ni ukumbusho na ahadi ya kwamba haki iliyocheleweshwa sio kweli kwamba ni haki iliyokataliwa, kwamba siku inakuja ambapo wale ambao wamefanya maisha ya Wakristo kuwa duni, au kuchukua maisha ya Wakristo, watafikishwa mahakamani… Kwa upande mwingine, kuna makanisa katika karne ya kwanza kama yalivyo leo ambayo hushawishiwa sana na mvuto wa 

utamaduni unaowazunguka. Babeli ya kahaba katika maono ambayo amepewa Yohana katika kitabu cha Ufunuo faslu ya 17 amevaa vizuri 
sana; anaonekana mwenye kuvutia kwa njia moja. Naye ana kikombe mkononi mwake kilicho na damu ya watakatifu, hivyo hata huko tunajua jinsi alivyo mkatili kama mwakilishi wa rufaa ya anasa inayotokana na ukatili, lakini tunaweza kujaribiwa.  Katika kitabuu cha Ufunuo faslu ya 2 na ya 3 tunaona baadhi ya makanisa ambayo Yohana aliyaletea kitabu hiki kwa mara ya kwanza yalijaribiwa na mvuto wa utamaduni. Hivyo, hilo ni onyo la busara kwa waumini wasipotoshwe na mvuto wa utamaduni na hamu ya kujifurahisha kimwili.
— Dkt. Dennis E. Johnson



Ujumbe wa kitabu cha Ufunuo kwa kweli ni kwamba ulimwengu huu ni jukwaa ambalo vita kubwa ya kiroho inafanyikia, na matendo yetu kuhusiana na vita hiyo ni muhimu, na Mungu ana kusudi na mpango katika ulimwengu huu, na tunapaswa kuishi maisha yetu kulingana na kusudi na mpango wake. Hivyo, wale wanaopinga makusudi ya Mungu watalipa gharama; watakabiliwa na hukumu kutoka kwake. Sisi tulio waumini tuna wajibu wa kuwa waaminifu, na hivyo katika kitabu chote cha Ufunuo ujumbe unaotokea tena na tena ni: shikilia, subira, subiri hadi mwisho, kwa sababu Mungu atashinda, na Mungu ndiye Bwana mwenye enzi kuu, hata ingawa njiani inaweza kuonekana kama mambo yanaenda katika mwelekeo mwingine. Hivyo, ukweli kwamba Mungu atahukumu uovu na kututhawabisha wema hutuita kuitikia ujumbe wake kwa uaminifu, kwa uaminifu katika kusudi lake na mpango wake.

— Dkt. Mark L. Strauss


Taibu, maelezo mengi ya kitabu cha Ufunuo ni magumu kuelewa. Lakini mawazo yake makuu bado yako wazi kabisa. Kusudi la Yohana lilikuwa kuwatia moyo wasomaji wake wawe waaminifu kwa Kristo hata walipokuwa wakiteseka. Matoleo ya baraka za Mungu yangepaswa kuwatia moyo kuwa waaminifu kwa Yesu na wenye bidii katika matendo mema. Na akawatishia kwa laana za Mungu ili kuwapeleka kwenye toba. Kwa njia moja au zote mbili, kila picha, ishara na hali katika kitabu cha Ufunuo huhimiza uaminifu. Na ikiwa tutazingatia kusudi hili, basi, litatusaidia kuelewa kitabu cha Ufunuo kilimaanisha nini kwa Wakristo wa awali na kinamaanisha nini kwetu sisi wasomaji wa kisasa pia.
Kwa vile tumesawiri kusudi la Kitabu cha Ufunuo, hebu tuelekeze tafakuri yetu kwenye maelezo yake.

                                              MAELEZO 	
Kitabu cha Ufunuo huanza kwa utangulizi mfupi katika faslu ya 1:1–8. Kufuatia hili, kitabu cha Ufunuo kina maono manne makuu:
•  Maono ya Kristo katika faslu ya 1:9–3:22
•  Maono kuhusu matukio ya wakati ujao katika faslu ya 4:1–16:21
•  Maono yanayoelezea adhabu ya Kahaba Mkuu katika faslu ya 17:1–21:8
•  Maono ya bibi-arusi, mke wa Mwana-Kondoo katika Ufunuo faslu ya 21:9–  
22:5.

 Baada ya maono manne makuu, kitabu hicho chaisha kwa hitimisho katika Ufunuo faslu ya 22:6-21. Maono manne makuu katika kitabu cha Ufunuo kila moja huanzishwa kwa taarifa kwamba Yohana alikuwa “katika Roho.” Mara kwa mara Yohana alitumia kwa uthabiti usemi huu ili kuashiria mwanzo wa migawanyiko mipya katika sehemu kuu ya kitabu chake.

Tunapoenda kutafsiri kifungu hiki cha maneno ambacho Yohana anatumia mara nne katika kitabu cha Ufunuo, “Mara nalikuwa katika Roho,” kitu kama hiki, sehemu rahisi ya kuchunguza ni kwamba hutokea mara hizi nne, na kila wakati inapotokea, ni katika hatua ya mabadiliko katika kitabu cha Ufunuo... Hivyo, nadhani hii huturuhusu kugawa kitabu cha Ufunuo katika sehemu hizi, kwa ujumla, sehemu hizi ambapo una Yesu na barua mwanzoni, na kisha una kiti cha enzi na hukumu katikati, na kisha mwisho una kahaba na kisha mfalme na kisha bibi arusi. Na hicho ndicho kitabu kizima cha Ufunuo.
 (

Kwenye Ufunuo faslu ya 1:10, Yohana aliandika hivi:


— Dkt. James M. Hamilton

Nalikuwa katika Roho, siku ya Bwana; nikasikia sauti kuu nyuma yangu, kama sauti ya baragumu (Ufunuo 1:10).

Kwenye Ufunuo faslu ya 4:2, alitoa taarifa kwamba:

Na mara nalikuwa katika Roho; na tazama, kiti cha enzi kimewekwa mbinguni na mmoja ameketi juu ya kile kiti (Ufunuo 4:2).

Kwenye Ufunuo faslu ya 17:3, alisema hivi:

Akanichukua katika Roho hata jangwani, (Ufunuo 17:3).

Na kwenye Ufunuo faslu ya 21:10, aliandika hivi:

Akanichukua katika Roho mpaka mlima mkubwa, mrefu, akanionyesha ule mji mtakatifu, Yerusalemu, ukishuka kutoka mbinguni kwa Mwenyezi Mungu (Ufunuo 21:10).

Rejea hiyo ya kunyakuliwa katika Roho inarejelea aina fulani ya uzoefu ambao Yohana kama nabii anapewa ambapo aliingizwa katika hali ya maono ili kupokea maono haya ya mfano. Kwa hakika asili yake iko katika unabii wa Ezekieli katika Agano la Kale ambapo katika nukta kadhaa Ezekieli anazungumza juu ya Roho kumpeleka mahali na kumwonyesha mambo ambayo hangeweza kuyaona…Ni uzoefu ambao nadhani hatuuelewi kikamilifu. Labda hata manabii hawakuuelewa. Paulo anazungumza katika kitabu cha 2 Wakorintho faslu ya 12 kuhusu kunyakuliwa hadi mbingu ya tatu, na kama ilikuwa katika mwili au nje ya mwili, hakuwa na uhakika. Sina hakika kwamba waliielewa kweli, lakini ilikuwa dhahiri na wazi kwamba Mungu alikuwa akiwaweka katika nafasi, katika hali, ambapo wangeweza kupokea ufunuo wa maono nje ya kawaida na kwamba kisha wangeweza kuleta neno hilo kwetu kwa njia ya maandishi, kuiweka katika Biblia kwa maneno ambayo Roho Mtakatifu aliwapa ili kuelezea maono haya na uzoefu huu.

— Dkt. Dennis E. Johnson

Tutasawiri kila moja ya sehemu kuu ya kitabu cha Ufunuo, tukianza na utangulizi wa kitabu cha Ufunuo katika faslu ya 1:1-8.

UTANGULIZI (1:1-8)

Utangulizi wa kitabu hicho huanza na utangulizi katika Ufunuo faslu ya 1:1-3 unaosisitiza kitabu hicho kuwa mamlaka ya kiungu. Mamlaka hiyo ilitoka kwa Mungu Baba, ilitolewa kwa Yesu Kristo, na ilijulikana kupitia malaika. Akiwa nabii wa Kristo, Yohana alikuwa balozi mwenye mamlaka ambaye aliwasilisha ujumbe wa Yesu kwa makanisa yake. 
Mstari wa 4 na wa 5 kuna salamu, ambayo Yohana alijitambulisha yeye mwenyewe na hadhira wake.  Haswa, aliyandikia makanisa saba katika jimbo la Kirumi la Asia, lililoko Asia Ndogo. Yohana pia alijumuisha salamu: kutoka kwa Mungu Baba, ambaye alielezewa kuwa yeye aliyeko, aliyekuwako, na atakayekuja; kutoka kwa Roho Mtakatifu, ambaye utimilifu wake au ukamilifu wake unafananishwa na roho saba zilizo mbele ya kiti chake cha enzi; na kutoka kwa Yesu Kristo, ambaye Yohana humwita shahidi aliye mwaminifu, mzaliwa wa kwanza wa waliokufu, na mkuu wa wafalme wa dunia.
Katika mstari wa 5–8, Yohana alimsifu Mungu, na sifa hiyo ilifunua baadhi ya mahangaiko yake makuu kwa hadhira wake. Yohana alimsifu Mungu kwa ajili ya enzi yake kuu, akiwa na hakika kwamba Mungu alikuwa akifanya kazi katika historia yote kwa ajili ya makusudi yake yenye utukufu. Alimsifu Mungu kwa ajili ya ukombozi katika Yesu Kristo, kwa sababu maisha ya Yesu, kifo, ufufuo na kupaa kwake mbinguni vilikuwa msingi wa kila tumaini ambalo Yohana alitaja katika kitabu chake. Hatimaye, alimsifu Mungu kwa ahadi ya kwamba Kristo angekuja tena, tukio kuu la wakati ujao ambapo kila kitu ambacho Mungu amepanga na kuahidi kitatimizwa.

Wakristo waweza kuitikia tumaini letu la wakati ujao la ukombozi kamili katika roho ya tumaini. Matumaini ni matarajio ya uhakika ya mustakabali mzuri. Hali ya kushangaza, ya vitendo ya tumaini ni kwamba inatufanya tuwe na nguvu, inatufanya tustahamili, inatufanya 

tuwe wastahamilivu, na kwa sasa inatupatia aina ya furaha ya kutarajia kwa kujiamini kwamba kile kilichoahidiwa kitakuwa ukweli. Inatutia moyo zaidi kwa maana ya uhakika wa kutoepukika kwa matokeo ambayo tunafanyia kazi sasa, ambayo, katika hali ya asili inaweza kuwa tete kidogo au kutokuwa na uhakika kutoka kwenye mtazamo wetu mdogo.

— Dkt. Glen G. Scorgie


Ukombozi wa mwisho ambao tunaenda kuupokea kupitia Yesu ni mzuri sana na wa utukufu usio na kifani kiasi kwamba mwitikio wetu unapaswa kuwa aina ya mwitikio kamili wa nafsi yetu yote kwa yale ambayo Mungu amefanya na kuahidi kutufanyia katika Yesu Kristo. Hivyo ndivyo ninavyoielewa barua ya 1 Yohana faslu ya 3 Yohana anaposema, “Wapenzi, sasa tu wana wa Mungu, wala haijadhihirika bado tutakavyokuwa; lakini twajua ya kuwa atakapodhihirishwa, tutafanana naye; kwa maana tutamwona kama alivyo. Na kila mwenye matumaini haya katika yeye hujitakasa, kama yeye alivyo mtakatifu.” Ikiwa lengo la ukombozi wa Mungu ni kutugeuza tufanane na Yesu Kristo, ikiwa lengo la ukombozi wa Mungu katika maisha yetu ni kutuleta katika muungano mkamilifu pamoja naye, uhusiano kamili wa upendo, uaminfu na utii, ikiwa lengo la ukombozi wa Mungu ni kutujaza na upendo wake na Roho wake ili kwamba hatufurahii milele mbinguni tu, bali mbingu inaishi ndani yetu milele, basi mwitikio wetu sasa unaweza kuwa jambo moja tu: Bwana nifanye niwe kama Yesu katika maisha haya jinsi mwanadamu anavyoweza kuwa. Sijui hiyo inaonekanaje; Sijui jinsi inavyofanya kazi, lakini Bwana, nifanye niwe kile unachotaka niwe. Ninakupa yote niliyo nayo; Ninakupa maisha yangu. Ninasalimisha yote niliyo nayo kwako. Sitaki kuishi kwa ajili ya kitu kingine chochote, chochote kuliko ukombozi wako kamili na kamili kazini katika maisha yangu sasa.

— Dkt. Steve Blakemore

Baada ya utangulizi, tunapata maono ya Kristo na matumizi yake kwa yale makanisa saba katika kitabu cha Ufunuo faslu ya 1:9–3:22.

MAONO YA KRISTO (1:9–3:22)

Maono ya Kristo huanza na maelezo ya Kristo na kuhitimishwa na barua za Kristo kwa makanisa saba ya Asia Ndogo. Tutaangalia kila moja ya sehemu hizi peke yake, tukianza na maelezo ya Yohana khusu Kristo katika kitabu cha Ufunuo faslu ya 1:9-20.

Maelezo ya Kristo (1:9-20)

Kabla Ya kumwelezea Yesu, Yohana alionyesha umoja wake pamoja na wasomaji wake kwa kujitambulisha mwenyewe kuwa mwenzi wao katika: mateso, ufalme wa Kristo, na ustahamilivu wenye subira. Daima mateso yamekuwa jambo halisi kwa waumini. Lakini Yohana alisisitiza kwamba katika enzi ya Agano Jipya, mateso yetu yana umuhimu wa pekee. Kristo aliteswa aliposimama dhidi ya dhambi. Kwa kuwa waumini wameunganishwa na Yesu, tunateseka pia. Hata hivyo, wakati wowote tunapoteseka, tuna faraja kwamba Mungu yuko pamoja nasi, na kwamba yeye anatawala juu ya hali yetu kwa enzi kuu. Katika kila hali, hata kifo cha kishahidi, tunapata ushindi dhidi ya uovu na kifo kupitia uwezo wa Kristo. 
Pia Yohana alionyesha kwamba alipokea maono haya alipokuwa “katika Roho.” Labda hii huonyesha kwamba Yohana alikuwa katika hali ya furaha ya kiroho, ingawa hakuhamishwa kimwili hadi mahali papya. Hii ni mojawapo ya njia ambazo Mungu alijidhihirisha kwa manabii katika Agano la Kale, pia, kama tunavyoweza kuona katika vifungu kama vile katika kitabucha Ezekieli faslu ya 3:12. Hatimaye, Yohana alihitimisha dibaji hiyo kwa kusema kwamba sauti kutoka mbinguni ilimwagiza aandike ripoti za maono kwa makanisa ya Efeso, Smirna, Pergamo, Thiatira, Sardi, Filadelfia, na Laodikia. 
Maelezo halisi ya Yohana kuhusu Yesu huanza katika kitabu cha Ufunuo faslu ya 1:12. Yesu alionekana kama “mtu mfano wa Mwanadamu” akitembea katikati ya vinara vya taa saba. Haya yaliashiria makanisa yaliyoleta nuru ya Mungu katika Kristo duniani ambayo bado yalikuwa chini ya udhalimu wa giza. Vinara vya taa pia vingewakumbusha wasomaji wa Yohana juu ya vyombo vilivyokuwa katika hema ka kukutania na katika hekalu la Agano la Kale na ukweli kwamba Yesu sasa yuko kwenye hema la mbinguni mbele ya kiti cha enzi cha Mungu. Tayari katika Ufunuo faslu ya 1:4, Yohana alichora uhusiano wa mfano kati ya makanisa saba ya Asia Ndogo na vinara vya taa saba mbele za Mungu. Katika hema la kukutania na baadaye hekaluni, Mungu alionyesha uwepo wake mtukufu miongoni mwa watu wake. Kama vile Mungu alivyokuwa akiishi miongoni mwa watu wake Israeli, Kristo sasa anaishi kati ya kanisa lake. Yesu pia alikuwa amevalia vazi na mshipi, unaofanana na kuhani mkuu katika hekalu la Kiyahudi. Macho yake yalikuwa kama mwali wa moto na miguu yake ilikuwa kama shaba iliyosuguliwa sana. Sauti yake ilikuwa yenye nguvu, kama mwendo wa maji mengi, na upanga mkali, wenye makali kuwili ukitoka kinywani mwake. Na uso wake uling’aa sana kwa utukufu wake kiasi kwamba alikuwa kama jua lenyewe. Mwonekano huu ulionyesha kwamba Yesu alikuwa mkuu, mtukufu, na mwenye nguvu.

Tunaposoma katika kitabu cha Ufunuo faslu ya 1, mojawapo ya mambo yanayovutia zaidi kuhusu faslu hiyo ni maono ya Yesu Kristo tunayoyaona hapo. Jambo la kwanza tunalopaswa kusema kwa uwazi, ni hii picha ya mfano ya Yesu ni nani. Hii sio picha ambayo inapaswa kuchorwa au kuchukuliwa kihalisia. Lakini tunakumbuka kwamba Yohana aliandika kitabu hiki, ambacho ni barua, unabii, na pia fasihi ya kiunabii. Naye aliandika kitabu hiki kwa waumini wanaoteseka ambao baadhi yao walikuwa wakitoa maisha yao kwa ajili ya Yesu Kristo na kwa ajili ya injili.  Wote walikuwa wakiishi chini ya tishio hilo la kupoteza maisha kwa ajili ya injili… Katika kitabu cha Ufunuo faslu ya 1, tuna picha hii tukufu ya Yesu Kristo kama Mwana wa Adamu, na 



tuna maelezo mbalimbali ya Yesu huko. Amevaa vazi la kikuhani. Yeye ndiye njia ambayo kwayo tunaingia katika uwepo wa Mungu. Yohana anamwonyesha akiwa na nywele nyeupe, nyeupe kama theluji, ambayo inavutia sana kwa sababu anamwonyesha hivyo kwenye kitabu cha Danieli faslu ya 7, na mtu mwenye nywele nyeupe katika kitabu cha Danieli faslu ya 7 ni Yehova. Hata hivyo Yohana anatumia taswira hiyo kwa Yesu, akionyesha kwamba Yesu ni sawa na Yehova, kwamba yeye ni Mungu kamili. Katika taswira hii tuna Yesu akiwa na upanga mkali wenye makali kuwili kinywani mwake, ambao kwa hakika si halisi, bali unasisitiza nguvu ya neno lake inayoweza kuwakata na kuwaangamiza maadui zake ili kanisa liweze kufarijiwa na Kristo. Tunaambiwa hapo kwamba uso wake unang’aa kwa utukufu, kwamba yeye ndiye Bwana mtukufu. Yesu anamwambia Yohana, anashikilia funguo za Mauti na Kuzimu. Hivi ndivyo kanisa lilivyokuwa likikabili. Walikuwa wanakabiliwa na kifo kinachowezekana, na hivyo walikuwa na wasiwasi, kwa kawaida, kuhusu maisha yao ya baadaye. Yohana anasisitiza kwamba sivyo alivyo yeye, kwamba Yesu ndiye mwenye enzi kuu, kwamba yeye ndiye aliyefufuka, yeye ndiye aliye hai, yeye ndiye wa kwanza na wa mwisho, ameshinda kifo, hawahitaji kuogopa. Je, inaonekana kana kwamba Nero au Domitian, yeyote unayefikiri ndiye aliyekuwa maliki wakati huo, ambaye anajadiliwa, lakini yeyote yule aliyekuwa maliki wa Kirumi, je, huonekana kama maliki huyo alikuwa ndiye mwenye udhibit, au mamlaka za kisiasa ndizo zilikuwa na udhibiti? Wote hao hawana udhibiti. Yesu anatawala, Yesu anatawala. Kila mtu atalazimika kujihusisha naye. Hivyo kitabu cha Ufunuo kimsingi ni kitabu cha faraja kwa kanisa linaloteseka, wito wa kustahamala, wito wa kuamini kwamba Yesu ndiye Mfalme, Bwana Mtukufu. Yeye anatembea katikati ya vinara vya taa. Wanapaswa kufarijiwa na kuimarishwa na kuendelea kumtumaini na kumwamini.

— Dkt. Thomas R. Schreiner

Kwa vile tumechunguza maelezo ya Yohana kuhusu Kristo, hebu tuangalie barua za Yesu kwa makanisa saba katika kitabu cha Ufunuo faslu ya 2 na ya 3.

Barua Kwa Makanisa Saba (2:1–3:22)

Kristo aliyaandikia barua makanisa saba yaliyokuwa Asia Ndogo, ambayo ni sehemu ya magharibi ya Uturuki ya kisasa.  Alipanga barua hizo kwa utaratibu ambao mtu aliyepeleka barua hizo angeweza kusafiri. Kwanza aliandikia mji wa pwani wa Efeso, kisha akaandika kanisa la Smirna upande wa kaskazini, kisha kanisa la Pergamo lililo upande wa kaskazini zaidi. Kisha, alitazama upande wa kusini-mashariki akielekeza barua ywake kwa kanisa la Thiatira, kisha Sardi, kisha Filadelfia, kisha Laodikia. Barua hizi zinarekodi maneno ambayo Yesu alizungumza katika chumba chake cha mahakama ya mbinguni, na zilikusudiwa ili kusaidia makanisa kuelewa na kuitikia maono yaliyofuata. 
Kwa maneno ya jumla, barua hizi zote hufuata muundo ule ule wa kimsingi, zikiwa na tofauti ndogo tu za mpangilio. Mfano huu una vipengele vingi vinavyofanana na unabii wa Agano la Kale na hutukumbusha kwamba Yohana alikuwa akihudumu kama nabii wa Yesu kwa makanisa haya. Kwanza, kila barua huanza na anwani kwa malaika wa kila 

kanisa. Baadhi ya wakalimani wamelichukulia hili kama rejeleo la wajumbe wa kibinadamu wanaowakilisha kila kanisa. Lakini katika muktadha huu wa maono ya mbinguni, kuna uwezekano mkubwa kwamba hawa walikuwa malaika halisi ambao Kristo aliwagawia kila kutaniko la mahali hapo. Pili, kuna maelezo ya Kristo yaliyotolewa kutokana na kuonekana kwake katika kitabu cha Ufunuo faslu ya 1, yakisisitiza sifa ya Yesu ambayo ni muhimu kwa barua hiyo. Tatu, kuna madai ya maarifa, yanayoonyesha kwamba Kristo anayajua makanisa haya na maelezo ya maisha yao. Nne, kuna tathmini ya kila kanisa, inayojumuisha pongezi na mara nyingi ikijumuisha karipio. Tano, kuna mchanganyiko wa matoleo ya baraka na vitisho vya laana vinavyofaa kwa tathmini ya Kristo kwa kanisa. Sita, kuna ahadi kwamba wote watakaoshinda watarithi baraka za milele. Saba, kila barua ina himizo la kumtii Kristo.
Ulinganifu kati ya barua zilizo katika kitabu cha Ufunuo faslu ya 2 na ya 3 hututahadharisha kuhusu mawazo makuu katika sehemu hii. Kristo alikuwa akizungumza na makanisa haya akiwa mfalme wao halali. Alijua hali zao za wakati huo na alikuwa na mamlaka ya kuzitathmini. Aliwabariki na alitishia laana ili kuwahimiza waendelee kuwa waaminifu. Naye aliwakumbusha kwamba wokovu wa milele ulikuwa wa wale tu walioshinda majaribu na vishawishi. Haishangazi kwamba mada hizi pia zina jukumu kubwa katika sehemu kuu ya kitabu cha Ufunuo.


Yesu katika barua saba kwa makanisa saba ya Asia Ndogo, anataka kanisa, Wakristo binafsi, waonyeshe uaminifu kwake, wawe watiifu, na bila kujali kinachoendelea kwa njia ya upinzani, na mengi zaidi ya hayo, waendelee kuwa waaminifu kwake. Angalia, kuna makanisa saba. Ni kweli, mawili kati ya hayo walikuwa waaminifu, na ninarejelea kanisa la Smirna na kanisa la Filadelfia, na Yesu hana chochote ila sifa kwa makanisa haya mawili.  Makanisa mengine kama Efeso, Pergamo, Thiatira na Sardi wanapokea sifa, lakini pia hukumu. Kisha una kanisa moja zaidi, namba saba, na hilo ni kanisa la Laodikia, na hakuna neno la sifa kwa kanisa la Laodikia kwa sababu lilijitosheleza.


— Dkt. Simon J. Kistemaker

Tutachunguza kwa ufupi kila moja ya barua hizi, tukianza na ile barua kwa Waefeso iliyo katika kitabu cha Ufunuo faslu ya 2:1-7.

Efeso (2:1-7). Katika barua hii, Yohana alimtambulisha Yesu kuwa ndiye anayeshikilia nyota saba katika mkono wake wa kuume anapotembea katikati ya vinara vya taa saba vya dhahabu. Maelezo haya yalisisitiza nuru ya utukufu na uwezo wa Kristo. Akiwa mfalme wao, Yesu alitoa tathmini mchanganyiko ya kanisa la Efeso. Walikuwa na bidii ya kupongezwa kwa mafundisho mazuri, na hawakuvumilia mwenendo mbaya. Walisemwa haswa kuwa walichukia mazoea ya Wanikolai, kikundi cha mapema sana cha uzushi ambacho huenda kilichanganya imani ya Kikristo na ngono za kipagani. Lakini kanisa la Efeso pia lilipokea ukosoaji mkubwa. Katika Ufunuo faslu ya 2:4 Yesu aliwaambia kwamba walikuwa wameacha upendo wao wa kwanza; walikuwa wamepoteza shauku na bidii yao kwa ajili ya Kristo na ufalme wake. Hivyo, Kristo aliwaonya kwamba ikiwa hawangetubu na kurudi kwenye shauku yao ya awali, angeondoa kinara chao cha taa, ishara yao ya heshima mbinguni. Kwa maneno mengine, wangeadhibiwa na pengine hata kusambaratishwa.

Smirna (2:8-11). Barua kwa kanisa la Smirna huonekana katika kitabu cha Ufunuo faslu ya 2:8-11. Hufunguliwa kwa maelezo ya Yesu kuwa “wa Kwanza na wa Mwisho, aliyekuwa amekufa, kisha akawa hai.” Maelezo haya yalimtambulisha Yesu kuwa ndiye aliyeumba vitu vyote, na kama kitovu cha uumbaji kinakuwa hatima ya mwisho. Hii ni moja ya barua kati ya barua mbili tu ambazo hazijumuishi karipio la makosa. Huitabiri kabisa huruma na uelewa kwa kanisa la Smirna, ambalo lilikabiliwa na mateso makali, labda kwa sababu ya Wayahudi wasioamini.

Tunaweza kuona katika kitabu cha Matendo ya Mitume na katika vitabu vingine vya Agano Jipya kwamba mara moja madai ya kwamba Yesu ndiye Masihi huanza kugawanya masinagogi, kwa mfano. Paulo ni mfano mzuri wa mtu ambaye aliwekwa nje ya sinagogi. Kwa mfano, huko Efeso anaenda na kutumia ukumbi wa shule kufundisha, au tulianza kuona Wakristo wakikutana katika nyumna za watu badala ya mikusanyiko yao kufanyikia kwenye sinagogi. Mojawapo ya mambo ambayo yanaweka shinikizo kubwa juu ya uhusiano huo hapo awali, bila shaka ni madai kwamba Yesu ndiye Masihi, lakini pia kuongezeka kwa Wamataifa. Tulianza kuona kwamba wale wanaohubiri Ukristo wanamhubiri Yesu kuwa Bwana juu ya mataifa yote. Tukaanza kuwaona Mataifa wakiuitikia ujumbe huo. Hivyo hisia mbalimbali kuhusu sheria za chakula, kuhusu tohara zilianza kuongeza shinikizo zaidi. Tunaona aina hii ya migogoro ikizuka kama huko Galatia, juu ya ikiwa Wamataifa hawa wanapaswa kushika Sheria au la. Jambo lingine ambalo linaweka shinikizo kubwa juu ya uhusiano huu ni jinsi wote wawili wanavyohusiana na mamlaka ya Rumi. Tunajua bila shaka, kwa mfano, kwamba Hekalu limeharibiwa mnamo mwaka wa 70 B.K. Hata kabla ya hapo, hilo lilitokea kwa sababu ya mapinduzi ya Kiyahudi dhidi ya Kaisari, na hivyo baada ya hapo tunaona Wayahudi wakijaribu kurejesha utambulisho wao. Nao walianza kujadili suala hilo na jinsi linavyopaswa kuonekana. Suala hilo nalo linaongeza zaidi utengano kati ya Wakristo na Wayahudi.

— Dkt. Gregory R. Perry


Licha ya matatizo ambayo Wayahudi wa Smirna waliyaleta kanisani, Yesu aliwahimiza wafuasi wake kwa uaminifu, na kuwahimiza wamtumaini kwa sababu alikuwa ameshinda kifo.

Pergamo (2:12-17). Kisha, Kristo alizungumza na kanisa la Pergamo katika kitabu cha Ufunuo faslu ya 2:12-17. Katika barua hii, Yohana alimtambulisha Kristo kuwa ndiye “yeye aliye na huo upanga mkali, wenye makali kuwili.” Maneno ya Yesu ni wembe-mkali, yanaweza kuhukumu kati ya mema na mabaya. Hili lilikuwa na umuhimu wa moja kwa moja kwa sababu tathmini yake ya kanisa ilikuwa linganifu na kinzani. Sikiliza kile ambacho Yesu alisema katika kitabu cha Ufunuo faslu ya 2:13-14:

Wala hukuikana imani yangu, hata katika siku za Antipa, shahidi wangu, mwaminifu wangu, aliyeuawa kati yenu, hapo akaapo Shetani. Lakini ninayo maneno machache juu yako, kwa kuwa unao huko watu washikao mafundisho ya Balaamu, yeye aliyemfundisha Balaki atie ukwazo mbele ya 


Waisraeli, kwamba wavile vitu vilivyotolewa sadaka kwa sanamu na kuzini (Ufunuo 2:13-14).

Yesu alifuata pongezi zake kwa karipio: kanisa lilikuwa limeshindwa kuwakataa Wanikolai, pamoja na mafundisho ambayo yalihusianishwa na Balaamu. Walimu hawa wa uwongo waliwaongoza wengi kwenye karamu za kipagani na uasherati. Hivyo, Kristo alilionya kanisa kwamba angeliliadhibu ikiwa hawangetubu.

Thiatira (2:18-29). Barua kwa kanisa la Thiatira huonekana katika kitabu cha Ufunuo faslu ya 2:18-29. Hapa Yohana alimwelezea Yesu kuwa moto unaotakasa, akiwa na macho kama mwali wa moto unaowaka na mwenye miguu kama shaba iliyosuguliwa sana. Maelezo haya yanahusiana moja kwa moja na maudhui yaliyomo katika barua hiyo, kwa sababu kanisa la Thiatira lilihitaji kusafishwa na kutakaswa. Katika kitabu cha Ufunuo faslu ya 2:19-20, Yesu alikuwa na haya ya kusema:

Nayajua matendo yako na upendo na imani na huduma na subira yako; tena kwamna matendo yako ya mwisho yamezidi yale ya kwanza. Lakini nina neno juu yako, ya kwamba wamridhia yule mwanamke Yezebeli, yeye ajiitaye nabii na kuwafundisha watumishi wangu na kuwapoteza, ili wazini na kula vitu vilivyotolewa sadaka kwa sanamu (Ufunuo 2:19-20).

Tofauti na kanisa la Efeso, Wathiatira walikuwa hawajapoteza upendo wao wa kwanza kwa Kristo. Badala yake, upendo wao ulikuwa umeongezeka. Lakini walivumilia fundisho la uwongo la mwanamke fulani, ambaye Yesu alimwita kwa dharau “Yezebeli.”  Kama vile Malkia Yezebeli mwenye sifa mbaya anayetajwa katika kitabu cha 1 Wafalme na kitabu cha 2 Wafalme.  Mwanamke huyo aliwashawishi watu wajihusishe na uasherati pamoja na ibada ya sanamu, mazoea mawili yanayohusiana kwa karibu sana na ya wapagani huko Asia Ndogo. Yesu alilionya kanisa hili likatae mafundisho hayo ya uwongo na kuendelea kuwa waaminifu kwake.

Nadhani upendo na bidii zinahitaji kuwa, lazima ziambatane na mafundisho madhubuti ikiwa yatadumu, na ikiwa yatakuwa kama Kristo. Nadhani baadhi ya watu wana kipawa cha kimhemko cha upendo na bidii, lakini kipawa hicho cha kimhemko bila ufahamu mkubwa wa kile ambacho Mungu ametuambia katika vitabu hivi sitini na sita vya kikanuni nadhani kinaweza kwenda mbali kwa urahisi sana. Kwa upande mwingine, nadhani kuna baadhi ya watu ambao wana kipawa cha kimhemko cha kujifunza, na wanataka kuelewa, na wanataka kujua mafundisho haya yanapaswa kusema nini, na bila shaka wanakosa upendo. Kwa kweli wanaweza kuwa mafarisayo ikiwa hawako makini. Wanaweza kujua mambo yote yanayofaa, lakini bila sehemu hiyo ya upendo, ya shauku, ya bidii kwa ajili ya Mungu na mwanadamu, kwa hakika wanakosa mashua.

— Dkt. Matt Friedeman






Ni muhimu kwetu kutafakari juu ya swali la kwa nini bidii na upendo wetu kwa Yesu Kristo unahitaji kuunganishwa na, tuseme, mafundisho yenye msingi wa kibiblia. Hakika, huu ni mchanganyiko muhimu na 
wenye nguvu sana, unapopata shauku ya moyo pamoja na uwazi wa ukweli katika kichwani. Mara moja akilini mwangu inakuja tafakari ya mtume Paulo juu ya baadhi ya Wayahudi wenzake waliomkataa Kristo, ambao walikuwa na shauku kubwa katika kutekeleza malengo ya imani ya Kiyahudi, na mtume anasema, “Kwa maana ninakiri kwamba wana bidii, lakini si kwa mujibu wa maarifa.” Kwa maneno mengine, shauku hiyo ilikuwa ya kupendezaa, lakini ilipotoshwa kwa kuwa haikuarifiwa, na ikatunzwawa, na kuchochewa na ufahamu wazi wa ukweli. Ni kana kwamba bidii yetu ni mafuta katika tanki la gari letu, na mafundisho ni gurudumu la usukani. Ikiwa haujaelekezwa katika mwelekeo sahihi, kikanyagio cha kuongeza kasi huwa kifaa hatari. Hivyo, tunahitaji kuwa na bidii hiyo iliyoelekezwa kulingana na ukweli, na kisha inakuwa nguvu kubwa sana kwa ajili ya wema.


— Dkt. Glen G. Scorgie

Sardi (3:1-6). Barua kwa kanisa la Sardi ndiyo hufuata katika kitabu cha Ufunuo faslu ya 3:1-6. Hapa, Yohana alidokeza madhihirisho saba ya Roho na nyota saba katika mkono wa Yesu ili kulikumbusha kanisa la Sardi kwamba Yesu alikuwa na nguvu na mamlaka yote. Yohana alikazia taamuli kwenye mamlaka ya Yesu kwa sababu tathmini yake ya kanisa hili ilikuwa kali sana. Kama tunavyosoma katika kitabu cha Ufunuo faslu ya 3:1-3:


… Nayajua matendo yako, ya kuwa una jina la kuwa hai, nawe umekufa. Uwe mwenye kukesha, ukayaimarishe mambo yaliyosalia, yanayotaka kufa. Maana sikuona matendo yako kuwa yamekamilika mbele za Mungu wangu… [Walakini] usipokesha, nitakuja kama mwivi, wala hutajua saa nitakayokuja kwako (Ufunuo 3:1-3).


Mji wa Sardi ulikuwa na sifa ya kuwa ngome yenye nguvu, lakini mara mbili ulikuwa umetekwa kwa mshangao. Naye Yesu akaonya kwamba angefanya jambo kama hilo kwa kanisa la Sardi ikiwa wangeshindwa kutubu. Angekuja kama mwizi, akiwashambulia kwa mshangao. Lakini kwa wale walioendelea kuwa waaminifu kwake, Kristo aliahidi usafi, kuthibitishwa, na thawabu.


Filadelfia (3:7-13).  Barua ya Yesu kwa kanisa la Filadelfia huonekana katika kitabu cha Ufunuo faslu ya 3:7-13. Katika barua hii, Yohana alimtambulisha Yesu kuwa ndiye aliyeshikilia ufunguo wa Daudi, kumaanisha kwamba Yesu anaweza kufungua milango ya ufalme wa Daudi ili kuwakubali wale anaowataka, na kufunga milango ili kuwazuia wengine wasiingie. Maneno ya Yesu kwa kanisa hili yalikuwa linganifu, lakini pia yalijumuisha onyo la wazi. Katika katika kitabu cha Ufunuo faslu ya 3:8, Yesu aliwahakikishia hivi:

Nayajua matendo yako. Tazama, nimekupa mlango uliofunguliwa mbele yako, ambao hapana awezaye kuufunga, kwa kuwa unazo nguvu kidogo, nawe umelitunza neno langu, wala hukulikana jina langu (Ufunuo 3:8).

Kristo alikuwa ameweka mbele ya kanisa hili mlango wazi, akiwapa fursa isiyozuiliwa ya kukua na kusitawi kiroho. Ikiwa wangetumia fursa hiyo iliyofunguliwa, Kristo angewafanya maadui zao wainame chini miguuni mwao, na waumini wa Filadelfia 
wangerithi Yerusalemu Mpya. Jina la Mungu lingeandikwa juu yao, kumaanisha kwamba wangekuwa watu wake milele. Lakini ikiwa hawangetumia fursa hii, hawangepokea baraka hizi.
Laodikia (3:14-22). Kisha, tunapata barua ya Yesu kwa kanisa la Laodikia katika kitabu cha Ufunuo faslu ya 3:14-22. Katika barua hii, Yohana alimwelezea Yesu kuwa ndiye yule ambaye maneno yake ndiyo Amina ya mwisho, yaani, Yesu ndiye mamlaka ya mwisho yenye kuaminika. Yohana pia alimwelezea Yesu kuwa shahidi mwaminifu na wa kweli, na mtawala wa uumbaji wa Mungu. Maelezo haya yalikusudiwa kuwafanya waumini wa Laodikia wazingatie, kwa sababu tathmini yao ingekuwa mbaya sana. Sikiliza yale ambayo Yesu alisema katika kitabu cha Ufunuo faslu ya 3:15-16:

Nayajua matendo yako, ya kuwa hu baridi wala hu moto; ingekuwa heri kama ungekuwa baridi au moto. Basi, kwa sababu una uvuguvugu, wala hu baridi wala moto, nitakutapika utoke katika kinywa changu (Ufunuo 3:15-16).

Laodikia ulikuwa mji tajiri ulioko kati ya miji ya Kolosai na Hierapoli. Mji wa Kolosai na mji wa Hierapoli yalijulikana sana kwa kuwa na maji ya pekee. Mji wa Kolosai ulikuwa na maji baridi kutoka kwenye chemchemi za milima; wakati mji wa Hierapoli ulikuwa na chemchemi za maji moto. Maji haya yote mawili yalidhaniwa kuwa na nguvu za kuponya. Lakini maji ya Laodikia yalikuwa vuguvugu, bila nguvu zozote za kuponya. Yesu alitumia mambo hayo halisi ya kimwili ili kufundisha jambo fulani la kiroho: kanisa la Laodikia lilikuwa tajiri, lakini utajiri wao ulikuwa umewaondolea nguvu zao za kiroho. Kanisa hili lilihitaji kutubu, la sivyo Yesu angewakataa.

Nadhani kitabu cha Ufunuo faslu ya 2 na ya 3 ni muhimu kabisa kwa barua ya kitabu cha Ufunuo kwa sababu hutupatia kwa njia nyingi sehemu za matumizi kwa kanisa, sifa ambazo makanisa yanaombwa kudhihirisha. Moja ya sifa hizo maalum hupatikana katika kiitikio mwishoni mwa kila moja ya ujumbewa Yesu kwa kanisa, ambayo ni kushinda, “kwa kanisa linaloshinda.” “Kwa wale washindao,” yasema. Jambo hilo latukumbusha haja ya kustahamili. Lakini kuna mada zingine kuu pia, hivyo moja ya maneno ambayo utakutana nayo unaposoma faslu hizo mbili mara kadhaa ni kutubu, kwa yale makanisa ambayo yanapungukiwa na kile ambacho kwacho Bwana anawaita watubu. Iwapo wamepoteza upendo wao wa kwanza, iwe ni kwamba wamekuwa wakifuata mafundisho ya kikundi cha madhehebu au kweli kikundi cha wazushi ndani ya kanisa, wameitwa kutubu kutoka katika hilo pia. Hivyo, Bwana anawaita warudi kwake tena wakati huo. Lakini pia anawaita wale wanaompenda waendelee na wale wanaostahamili waendelea katika hilo pia, na waendelee kuwa waaminifu kwa imani, lakini pia waendelee kuwa waaminifu haswa katika ibada ya Bwana.

— Dkt. David W. Chapman




Kwa vile tumesawiri maono ya Kristo, hebu tugeukie kwenye maono ya Yohana ya matukio ya wakati ujao, yaliyorekodiwa katika kitabu cha Ufunuo faslu ya 4:1–16:21. 

MATUKIO YA WAKATI UJAO (4:1–16:21)


Kwa mujibu wa kitabu cha Ufunuo faslu ya 4:1-2, ono hili linatukia kwenye kiti cha enzi cha mbinguni na hufunua matukio yanayokuja ambayo yalikuwa bado mpaka katika siku zijazo, yaani katika siku za Yohana. Ono hili huzungumzia makanisa yote pamoja, na kimsingi linazingatia siku zijazo kama mapambano makubwa kati ya nguvu za mema na mabaya. Maono haya yalikusudiwa kuwatia moyo hadhira asilia wa Yohana kuendelea kuwa waaminifu wakati wote wa mapambano yao yote dhidi ya dhambi na Shetani, kwa sababu ushindi wa Mungu wa wakati ujao ulikuwa wa hakika.
Jambo la kwanza tunalopaswa kutambua kuhusu maono ya Yohana ya matukio yajayo ni kwamba lina mfululizo wa maono manne madogo: mihuri saba, tarumbeta saba, historia saba, na mabakuli saba. Baadhi ya wakalimani huamini kwamba mfululizo huu unapaswa kusomwa kulingana na mfuatano wa matukio, kana kwamba unaonyesha hatua zinazofuatana za historia. 
Lakini Yohana hakuwahi kuonyesha kwamba ndivyo ilivyokuwa. Jambo moja, alama za wakati zinazounganisha mfululizo huu pamoja, vishazi kama vile “baada ya hayo”, hurejelea mpangilio ambao alionyeshwa maono, sio mpangilio wa matukio yaliyofunuliwa katika maono. Kwa mwingine, inaonekana kuna matukio kadhaa ya kipekee ya kihistoria katika maono haya ambayo yametajwa katika mfululizo zaidi ya mmoja. 
Kwa sababu hii, somo letu litatumia mtazamo wa kufasiri ambao wakati mwingine umeitwa “muhtasari.” Kwa ujumla, muhtasari hutokea wakati kifungu cha baadaye kinaporejelea tena au kurudia kifungu cha awali. Kama linavyotumika katika kitabu cha Ufunuo, neno hili linarejelea haswa wazo kwamba kila mfululizo wa maono unaelezea kipindi chote cha wakati kati ya ujio wa kwanza na wa pili wa Kristo, lakini kwa maelezo na misisitizo yake tofauti.
Muhtasari kwa kweli ni jambo la kawaida sana katika unabii wa kibiblia. Manabii wa Agano la Kale mara nyingi walitumia mbinu hii, wakielezea mfululizo uleule wa matukio katika vifungu tofauti tofauti. Wakati Fulani mhtasari yalitumia taswira zinazofanana sana, kama vile katika kitabu cha Yeremia faslu ya 30 na 31, ambapo Yeremia alitabiri kuhusu kurejeshwa kwa Israeli.  Wakati mwingine, muhtasari kulitumia taswira tofauti kuelezea matukio yale yale, kama vile katika kitabu cha Isaya faslu ya 9 na 11, ambapo Isaya alizungumza kuhusu ujio wa Masihi. Tunaona jambo lile lile katika mashtaka ambayo Mungu aliyaleta dhidi ya Israeli katika kitabu cha Hosea faslu ya 9–14. Kuna mifano mingi zaidi, pia. Hivyo, Yohana alipotumia mbinu hii katika kitabu cha Ufunuo, alikuwa akitumia mkakati unaojulikana sana, wa kimapokeo, wa kibiblia ili kuwasilisha ujumbe wake. 
Kuna vidokezo kadhaa katika maono yenyewe ambavyo hupendekeza kwa nguvu kwamba Yohana alikuwa akielezea mfuatano uleule wa matukio kutoka katika mitazamo tofauti. Kwa mfano, maono ya Yohana yanarejelea kile ambacho tungekiita hukumu ya mwisho mara tatu tofauti. Katika kitabu cha Ufunuo faslu ya 6:12-17, ambayo ni sehemu ya maono ya mihuri saba, jua linageuka kuwa jeusi, mwezi unageuka kuwa mwekundu kama damu, nyota zinaanguka juu ya nchi, na kila mtu duniani anajificha kutokana na hukumu ya Mungu. Katika kitabu cha Ufunuo faslu ya 11:15, ambayo ni sehemu ya maono ya tarumbeta saba, sauti kubwa zinatangaza, “Ufalme wa dunia umekwisha kuwa ufalme wa Bwana wetu na wa Kristo wake, naye atamiliki hata milele na milele!” Katika kitabu 


cha Ufunuo faslu ya 15:1, ambayo ni sehemu ya maono ya mabakuli saba, tunaambiwa kwamba mabakuli hayo saba yatakapomiminwa, ghadhabu ya Mungu itakamilika.
Kila moja ya vifungu hivi huelezea matukio ambayo yanahusishwa na kurudi kwa Kristo na hukumu ya mwisho ya Mungu juu ya dunia. Lakini kila mfululizo wa maono pia hujumuisha maelezo mengine ambayo yanaonekana kutangulia hukumu ya mwisho. Kwa sababu hii, inaonekana ni bora kusoma kila mfululizo wa maono kama maelezo tofauti ya historia nzima ya ufalme wa Mungu kabla ya kurudi kwa Kristo.
Ingawa muhtasari ni mtazamo ulioenea sana miongoni mwa Wainjili, ni muhimu kutambua kwamba wengine hawafasiri kitabu cha Ufunuo kwa njia hvi. Hivyo, katika somo hili, hatutafungamanisha tafsiri zetu kwa karibu sana na mtazamo wa muhtasari.  Hata hivyo, tunapaswa kutambua kwamba walimu wengi wa Kikristo wanaamini kwamba ina maana bora zaidi ya muundo wa kifasihi wa maono ya Yohana ya matukio ya wakati ujao, pamoja na maudhui ya maono hayo. 
Kama tulivyoona, maono ya Yohana ya matukio ya wakati ujao yanagawanyika katika sehemu kuu nne: maono ya mihuri saba, tarumbeta saba, historia saba za mfano, na mabakuli saba. Tutasawiri kila moja ya mfululizo wa maono hayo, tukianza na mihuri saba katika kitabu cha Ufunuo faslu ya 4:1–8:1.

Mihuri Saba (4:1–8:1)

Maono ya mihuri saba yana sehemu kuu mbili, kuanzia na maelezo ya chumba cha kiti cha enzi cha mbinguni cha Mungu katika kitabu cha Ufunuo faslu ya 4 na 5. Sehemu hii inatuonyesha kitabu muhimu chenye mihuri saba, na inaweka jukwaa la kufunguliwa kwa mihuri hiyo katika faslu ya 6–8. 
Kitabu cha Ufunuo faslu ya 4:1-11 hueleza tukio katika chumba cha kiti cha enzi cha Mungu cha mbinguni, na inafanana na maono yale yaliyo katika kitabu cha Ezekieli faslu ya 1, kitabu cha Isaya faslu ya 6, na vifungu vingine vya Agano la Kale. Mungu alikuwa ameketi juu ya kiti chake cha enzi, na alikuwa akiabudiwa na viumbe wa mbinguni, ikiwa ni pamoja na wale wanne ambao Yohana aliwaelezea kwa undani. Kila mmoja wa wale wanne alifunikwa na macho na alikuwa na mabawa sita. Lakini walikuwa na mwonekano tofauti wa jumla: mmoja alifanana na simba, mwingine ng’ombe, mwingine mtu, na mwingine tai. Pengine waliwakilisha viumbe vyote vya dunia wakimsifu Mungu.
Maono ya Yohana pia yalionyesha wazee ishirini na wanne waliozunguka kiti cha enzi cha Mungu, pengine walihesabiwa kulingana na makabila kumi na mawili ya Israeli ya Agano la Kale na mitume kumi na wawili wa Agano Jipya. Wazee hawa waliwakilisha watu wa Mungu katika historia yote. Wakati wowote viumbe hao wanne walipomsifu Mungu, wazee waliinama chini, wakikubali ukuu na mamlaka yake, na kumwahidi utii wao, utii, na heshima yao. Zaidi ya wazee hao kulikuwa na maelfu ya malaika waliomsifu Mungu kwa nje, na pia kumsifu Mwana-Kondoo wa Mungu. 
Tukio hili pia lina picha nyingi kutoka katika maelezo ya Agano la Kale ya hema la kukutania pamoja na hekalu: taa zilikuwa zinawaka mbele ya kiti cha enzi; uvumba ulionyesha maombi ya watu wa Mungu; kulikuwa na bahari ya kioo, kamilifu zaidi kuliko ile ya shaba katika Agano la Kale; na kulikuwa na nyimbo za sifa kama zile zilizotolewa na waimbaji wa Walawi. Ishara hii ilionyesha kwamba Yohana alipewa mtazamo wa chumba cha kiti cha enzi cha mbinguni cha Mungu, ambacho anatawala juu ya ulimwengu wote na kutoa hukumu zake. Jambo hili liliwaambia wasomaji wa Yohana kwamba maono hayo yalishughulikia mambo yenye umuhimu mkubwa.
Maono ya mbinguni yaliendelea katika kitabu cha Ufunuo faslu ya 5:1-14. Mungu alishikilia gombo katika mkono wake wa kuume, akiwakilisha mpango wake wa hatima ya 

ulimwengu. Lakini hakuna hata mmoja wa washiriki wa mahakama yake aliyeweza kufungua lile gombo. Kwa maneno mengine, hakuna hata mmoja wao aliyeweza kukamilisha mpango wake. Kisha mmoja wa wazee akamwambia Yohana kwamba Simba wa kabila la Yuda angefungua mihuri saba na kusoma hati-kunjo. Rejea ya Simba wa kabila la Yuda imetolewa kutoka katika kitabu cha Mwanzo faslu ya 49:9-10, ambapo tunasoma maneno haya: 

Yuda ni mwana-simba, kutoka katika mawindo, mwanangu, umepanda… Fimbo ya enzi haitaondoka katika Yuda, Wala mfanya sheria kati ya miguu yake, Hata atakapokuja Yeye, mwenye milki, ambaye mataifa watamtii (Mwanzo 49:9-10).

Unabii huu ulionyesha kwamba Yuda angetawala juu ya makabila ya Israeli, na hatimaye kuzalisha mfalme ambaye angetawala ulimwengu wote. Lakini Yohana alipotazama, alishangaa kuona kwamba Simba wa Yuda alikuwa mwana-kondoo, akionekana kana kwamba alikuwa amechinjwa. Taibu, Mwana-Kondoo alikuwa Kristo. Yeye ni mzao wa Yuda, Mfalme wa Israeli. Naye akawa Mwana-Kondoo wa Pasaka ambaye alijitoa mwenyewe kuwa dhabihu ya upatanisho, kama vile tusomavyo katika kitabu cha Yohana faslu ya 1:29. Uwezo wa Yesu wa kufungua gombo hilo ulionyesha kwamba yeye ndiye ambaye kupitia kwake Mungu angetimiza mipango yake yote kwa ajili ya ulimwengu wote.

Unapoangalia katika kitabu cha Ufunuo faslu ya 5, kuna taswira hii kubwa ya Yesu kama simba na mwana-kondoo. Taswira hiyo hutokea wapi? Naam, jambo la kwanza tunalopaswa kutambua kuhusu hilo ni usuli wa kinabii wa sanamu hiyo, kwamba ni taswira ya kinabii ambayo Yohana anatupatia kumhusu Yesu. Tunapoangalia usuli wa Agano la Kale, tunagundua kwamba hizo ni mada tajiri sana. Kwa mfano, simba anapaswa kuhusishwa na kabila la Yuda kutoka katika kitabu cha Mwanzo faslu ya 49 ambapo inatabiriwa kwamba Yuda atakuwa mwana wa simba na kwamba fimbo ya enzi haitaondoka kamwe kutika Yuda, kwamba atatawala juu ya ndugu zake wote. Ni ishara ya ushindi, ni ishara yenye nguvu sana, ile ya simba. Mwana-kondoo hutokea wapi? Naam, tunaweza kumtazama mwana-kondoo wa Pasaka katika Agano la Kale aliyechinjwa kwa ajili ya watu na kwa ajili ya msamaha wa dhambi. Tunaweza pia kuhusianisha hilo na mtumishi mwenye kuteseka wa kitabu cha Isaya faslu ya 53, yule aliyechomwa na kuongozwa kama mwana-kondoo apelekwaye machinjoni. Hivyo Yohana amechukua picha hizi mbili katika kututengenezea taswira ya mitazamo mingi juu ya Yesu ni nani. Yeye ndiye Simba na Mwana-Kondoo. Yeye ni mwana-kondoo aliyechinjwa, ndiyo, lakini mwana-kondoo huyo aliyechinjwa ni yule ashindaye, ndiye yule ambaye ni mshindi. Tunaona hilo katika kitabu cha Ufunuo faslu ya 5 ambapo ana pembe saba. Hivyo taswira ya mwana-kondoo si ya mwana-kondoo dhaifu, aliyeharibiwa, asiyeweza kusimama tena, bali ni ya Mwana-Kondoo mshindi, Mwana-Kondoo ambaye ni Simba wa Yuda, na kulikuwa na uhusiano wa mawazo haya na matumaini ya kimasihi katika Uyahudi. Naye Yohana anatuonyesha jinsi taswira hizi, uhalisia wa taswira hizi, unavyotimizwa katika Yesu.  

— Dkt. Brandon D. Crowe



Mwanzo faslu ya 49 huzungumza juu ya simba katika kabila la Yuda, na hii iliendelezwa katika matarajio ya Wayahudi, Ezra wa Nne na mahali pengine, akimaanisha simba mshindi, wa vita. Hivyo Yohana anasikia kuhusu Simba huyu kutoka katika Kabila la Yuda ambaye ameshinda. Lakini anapogeuka, anachokiona ni kinyume cha simba mwenye nguvu, anayeshinda. Anaona mwana-kondoo, na sio tu mwana-kondoo ambaye alichukuliwa kuwa kiumbe asiye na nguvu zaidi, lakini mwana-kondoo aliyechinjwa. Hii huturudisha kwenye kiini cha injili tuliyo nayo katika Agano Jipya lote, na hiyo ni kwamba Yesu anashinda, haswa si kwa kueleza nguvu katika maana ya kimapokeo, bali Yesu anashinda kwa msalaba, kwa kufa kwake. Nguvu za Mungu hukamilishwa katika udhaifu. Utukufu wa Mungu umefunuliwa. Ushindi wake unadhihilishwa katika mateso ya Yesu.

— Dkt. Craig S. Keener

Sehemu ya pili ya maono ya mihuri saba ni ufunguzi wa mihuri yenyewe katika kitabu cha Ufunuo faslu ya 6:1–8:1. Huonyesha kufunguliwa kwa mihuri sita, ikifuatiwa na mwingiliano, na kisha ufunguzi wa muhuri wa saba. Mihuri minne ya kwanza ilitoa wapanda farasi wanne wanaojulikana sana wa Apokalipsi walioleta maafa juu ya ulimwengu. Taswira ya wapanda farasi wanne imetolewa katika kitabu cha Zekaria faslu ya 6, ambapo farasi wa rangi ileile wanasemekana kuwa roho nne za mbinguni. Muhuri wa kwanza ulipofunguliwa, mpanda farasi mweupe alileta ushindi kwa mataifa. 
Muhuri wa pili ulimleta mpanda farasi mwekundu wa moto, akiwakilisha mauaji. Vita ndiyo aina ya wazi zaidi ya mauaji, lakini picha ni pana kiasi cha kutosha kujumuisha aina nyingine za mauaji ya binadamu, pia. Muhuri wa tatu ulimleta mpanda farasi mweusi ambaye aliwakilisha njaa. Na muhuri wa nne ulimleta mpanda farasi aitwaye Mauti, ambaye alipanda farasi wa kijivujivu akiwakilisha kifo kwa upanga, kwa njaa, kwa tauni na kwa hayawani wa nchi. Ingawa maafa haya yalikuwa mabaya, ni robo tu ya dunia iliyoathiriwa. Wengi waliepuka sehemu hii ya hukumu ya Mungu.
Muhuri wa tano ulipofunguliwa, Yohana aliona maono ya Wakristo waliouawa kwa ajili ya imani yao wakiwa mbinguni. Watakatifu hawa walikuwa wameuawa kwa sababu waliendelea kuwa waaminifu kwa Mungu na kwa Neno lake. Walimlilia Mungu awaadhibu wauaji wao, lakini waliambiwa kwamba Mungu hataleta haki yake yote kwa sasa. Wangehitaji kuwa na ustahamilivu, mpaka idadi ya wale ambao wangeuawa kwa ajili ya imani yao iwe kamili. Muhuri wa sita ulipofunguliwa, dunia nzima ilipatwa na hukumu ya Mungu. Kulikuwa na tetemeko la ardhi; jua liligeuka kuwa nyeusi; mwezi ukageuka mwekundu kama damu; nyota zilianguka kutoka angani, na kila mlima na kisiwa kiliondolewa mahali pake. Maelezo haya yanakumbuka unabii wa Agano la Kale kuhusu msukosuko wa kisiasa, kama ule tunaoupata katika kitabu cha Isaya faslu ya 34:1-4 na katika kitabu cha Yoeli faslu ya 2:10-11. Ilikuwa ni njia ya kusema kwamba Mungu alikuwa akileta hukumu ya mwisho ambayo ingeharibu ulimwengu mwovu wa sasa.

Siku moja wanadamu watawajibishwa na hawana udhuru mbele za Mungu. Wale wanaomwogopa Mungu watamheshimu hata zaidi. Lakini wale wanaochukulia mambo haya kwa mzaha watakabiliwa na hukumu ya wakati ujao. Hawatapata hata nafasi ya kuomba. Tumaini lao pekee litakuwa kwamba vilima na milima vianguke juu yao ili kuepuka ghadhabu ya Mungu inayokuja. Onyo hili la hukumu ni lile ambalo Mungu alilitayarisha mahsusi kwa ajili ya watu waliochaguliwa, ili waishi maisha ya uchaji Mungu kwa kumwogopa Mungu, na waombe uwezo wa kuishi kwa njia takatifu zinazompendeza yeye.

— Kasisi Dkt. Stephen Tong, tafsiri

  Kati ya kufunguliwa kwa muhuri wa sita na wa saba, kuna mwingiliano katika Ufunuo faslu ya 7. Mwingiliano huu unalielezea kanisa kwa njia zinazoangazia ulinzi wa Mungu kwa watu wake. Kwanza, Yohana alisikia tangazo kwamba watu 12,000 kutoka kila moja ya makabila kumi na mawili ya Israeli, yaani, jumla ya watu 144,000, walikuwa wametiwa muhuri na Mungu kuwa watu wake mahususi. Ingawa watu hawa 144,000 wameeleweka kwa njia tofauti tofauti, maandishi ya Ufunuo yanasema kwamba Yohana alisikia tangazo la 144,000, lakini alipogeuka na kutazama, aliona kitu tofauti kabisa.  Sikiliza jinsi Yohana alivyowaelezea katika kitabu cha Ufunuo faslu ya 7:9:

Baada ya hayo nikaona, na tazama, mkutano mkubwa sana ambao hapana mtu awezaye kuuhesabu, watu wa kila taifa, na kabila, na jamaa, na lugha, wamesimama mbele ya kile kiti cha enzi, na mbele za Mwana-kondoo, wamevikwa mavazi meupe, wana mwawi ya mitende mikononi mwao (Ufunuo 7:9).

Utakumbuka kwamba kitu kama hicho kilitokea katika kitabu cha Ufunuo faslu ya 5. Yohana alisikia tangazo kuhusu simba, kisha akatazama na kuona mwana-kondoo. Kweli, kitu kama hicho ndicho kilichotokea hapa. Alisikia tangazo kuhusu Wayahudi 144,000, kisha akatazama na kuona umati mkubwa zaidi uliojumuisha Wayahudi na Wamataifa pamoja. Katika visa vyote viwili, Yohana alisikia maneno yaliyotokana na ishara kutoka katika Agano la Kale, simba na makabila ya Israeli. Lakini alipogeuka kuangalia, kile kilichoonekana kilikuwa kikubwa zaidi kuliko kile kilichotangazwa. Ishara ya simba ilitimizwa katika Kristo, na ishara ya makabila ilitimizwa katika umati mkubwa wa waumini kutoka kila taifa.
Baada ya mwingiliano huo, kufunguliwa kwa muhuri wa saba kumeandikwa katika kitabu cha Ufunuo faslu ya 8:1. Lakini badala ya kuwa na mwisho mzuri, wa kilele, kulikuwa na ukimya tu. Uumbaji ulisimama kwa mshangao. Ukimya huo ulizua mvutano mkubwa kwa wale waliosoma kwanza maono ya Yohana. Je! Hatua hii ya mwisho ya kushangaza ya historia ilikuwa nini? Jibu la swali hili lilibaki kuonekana katika maono yaliyofuata.
Kwa vile tumesawiri mihuri saba, hebu tuelekeze tafakuri yetu kwenye mfululizo wa pili wa maono kuhusu matukio ya wakati ujao: tarumbeta saba katika kitabu cha Ufunuo faslu ya 8:2–11:19.

Tarumbeta Saba (8:2–11:19)

Maono ya tarumbeta saba hujumuisha mfululizo wa malaika wanaopiga tarumbeta. Kila wakati tarumbeta inapopulizwa, hukumu nyingine huanguka juu ya nchi. Ni muhimu kuona kwamba maono ya tarumbeta saba yameundwa kwa usawa na maono ya mihuri saba. Maono hayo yanatoa tarumbeta sita, yakifuatiwa na mwingiliano, na kisha tarumbeta ya saba. Tarumbeta hizi zinawakumbusha tarumbeta zilizo katika vifungu vya unabii vya Agano la Kale kama vile katika kitabu cha Hosea faslu ya 5:8, kitabu cha Yoeli faslu ya 2:1, kitabu cha Amosi faslu ya 2:2 na katika kitabu cha Zekaria faslu ya 9:14. Ni tarumbeta 


zinazosikika wakati Mungu anakuja na majeshi yake ya kimalaika, akimwita mwenyeji wa mbinguni kwenye vita dhidi ya maadui wa Mungu.
Milipuko minne ya kwanza ya tarumbeta katika kitabu cha Ufunuo faslu ya 8:2-13 iliashiria hukumu kupitia majeshi ya kimalaika kwenye maeneo makuu manne ya uumbaji. Tarumbeta ya kwanza ilipopigwa, mvua ya mawe na moto uliochanganywa na damu vikatupwa juu ya nchi kavu. Tarumbeta ya pili ilisikika na kitu mfano wa mlima mkubwa kikatupwa baharini. Tarumbeta ya tatu ilisikika na nyota inayowaka ikatupwa kwenye vyanzo vya maji safi, na kuyafanya kuwa machungu na yasiyoweza kunywewa. Kwa sauti ya tarumbeta ya nne, anga liliharibiwa; theluthi moja ya mchana na theluthi moja ya usiku hazikuwa na mwanga. Lakini ingawa hukumu hizo zilikuwa mbaya sana, ni theluthi moja tu ya kila mkoa iliyoharibiwa. Hata hivyo, mwishoni mwa sehemu hii tai alionya kwamba hukumu mbaya zaidi zilikuwa zinakuja.
Mlipuko wa tano wa tarumbeta umeandikwa katika kitabu cha Ufunuo faslu ya 9:1-12. Mlipuko huo ulianzisha jeshi la nzige wasio wa asili. Yohana alieleza kwamba nzige hao walikuwa kama farasi waliotayarishwa kwa ajili ya vita, wakiwa na mataji ya dhahabu, nyuso za wanadamu, nywele za wanawake, meno ya simba, na mikia kama ya nge. Lakini nguvu zao zilikuwa chache. Wangeweza tu kuleta uharibifu duniani kwa muda wa miezi mitano, na waliruhusiwa tu kuwashambulia waovu. Mlipuko wa sita wa tarumbeta umeandikwa katika kitabu cha Ufunuo faslu ya 9:13-21. Uliwaachilia malaika wanne kutoka Mto Eufrati, ambao waliendelea kuharibu theluthi moja ya wanadamu. 
Tarumbeta hizi sita za kwanza hufuatwa na mwingiliano wa sehemu mbili katika kitabu cha Ufunuo faslu ya 10:1–11:14. Katika hali iliyofanana na ufunuo wa Mungu wa hukumu kwa Ezekieli katika kitabu cha Ezekieli faslu ya 2:9–3:9, Yohana alipokea kitabu kidogo kilichokuwa na ujumbe wa kinabii, naye akaambiwa akile. Kitabu hicho kidogo kilikuwa kitamu kama asali, labda kikiwakilisha habari njema kwamba mipango ya Mungu kwa ajili ya ulimwengu ingetimizwa bila kuchelewa. Lakini pia kitabu hicho kidogo kiligeuza tumbo lake kuwa chungu, labda kikionyesha kwamba mateso yangehusika katika kutimizwa kwa mipango ya Mungu. Sehemu ya pili ya mwingiliano huo hurekodi maono ya Yohana ya mashahidi wawili waliokufa kwa ajili ya injili. Walifanya miujiza, wakawaita watu watubu, na kuwaonya watu juu ya hukumu inayokuja. Lakini basi waliuawa na maadui wa Mungu. 
Maono ya Yohana ya mashahidi hao wawili yalionyesha mzozo wa kimsingi zaidi katika historia: mzozo kati ya Yesu Kristo na maadui zake. Mashahidi hao wawili walikuwa na nguvu nyingi sana, lakini wapinzani wao walikuwa na uadui mkubwa sana nao waliwaua mashahidi hao. Tofauti hii kubwa inaangazia ukweli kwamba hakuna msingi wa kati katika mzozo kati ya Yesu na maadui zake. Kila mwanadamu aidha yuko kwa ajili ya Yesu au dhidi ya Yesu. 
Baada ya mwingiliano huo, malaika wa saba alipiga tarumbeta ya saba katika kitabu cha Ufunuo faaslu ya 11:15-19, akifunga mfululizo huu wa maono. Kitabu cha Ufunuo faslu ya 11:15 hurekodi tangazo hili mbinguni wakati wa kupigwa tarumbeta ya saba:

Malaika wa saba akapiga baragumu, pakawa na sauti kuukatika mbingu, zikisema, Ufalme wa dunia umekwisha kuwa ufalme wa Bwana wetu na wa Kristo wake, naye atamiliki hata milele na milele (Ufunuo 11:15).

Tarumbeta ya saba huanzisha ibada itakayofanyika katika chumba cha kiti cha enzi cha Mungu wakati ushindi wake juu ya falme zote za dunia utakapokuwa salama na atakapotoa hukumu yake ya mwisho juu ya uumbaji wote. Kristo atarudi ili kuifanya dunia iwe mpya; utukufu wake utafunuliwa kikamilifu; na utawala wa Mungu utadhihirika kikamilifu katika uumbaji wote.


Mfululizo wa tatu wa maono yanayohusu matukio ya wakati ujao ni zile historia saba za ishara katika kitabu cha Ufunuo faslu ya 12:1–14:20.

Masimulizi Saba (12:1–14:20)

Kimuundo, maono ya masimulizi saba ya mfano yanaakisi maono ya mihuri na tarumbeta: masimulizi sita ya kwanza yameunganishwa pamoja, yakifuatiwa na mwingiliano, na kisha simulizi la saba la mfano. Lakini ingawa maono ya mihuri na tarumbeta yalilenga hukumu za kiungu, masimulizi hayo saba yalionyesha mgongano wa kiroho kati ya Shetani na watu wa Mungu. Masimulizi katika mfululizo huu yanahusu wahusika wakuu wa ishara: mwanamke, joka, mnyama kutoka baharini, mnyama kutoka duniani, waumini 144,000, wajumbe wa malaika, na Mwana wa Adamu. 
Tabia ya kwanza ya mfano ni mwanamke mjamzito aliyevikwa jua. Simulizi lake linapatikana katika kitabu cha Ufunuo faslu ya 12:1-17, na linafanana na kuzaliwa kwa Yesu na jaribio la Herode la kumuua. Mwanamke huyo, ambaye anawakilisha Israeli mwaminifu, alimzaa Masihi, Yesu Kristo. Mtoto wake alichukuliwa mbinguni, ambayo inaweza kurejelea ufufuo wa Kristo na kupaa mbinguni. Lakini mwanamke huyo alibaki duniani na kuteswa na joka kubwa. Mungu alimlinda ili joka lisiweze kumshinda, lakini bado aliteseka kwa sababu ya vita. Simulizi hili la mfano huwakilisha ukweli kwamba Yesu alitoka kwa watu waaminifu wa Mungu, na kwamba waumini wa kweli wanaendelea kuteseka kwa sababu ya Shetani na ufalme wake. Hadhira asilia wa Yohana wangeelewa kwamba mzozo huu ndio ulikuwa mzizi wa matatizo yao, na wangepaswa kutiwa moyo kutokana na ulinzi wa Mungu na kumtunza mwanamke huyo. Wakati huo huo, wangeelewa hitaji lao la kustahamala, kwani mapambano hayangeisha hivi karibuni. 
Simulizi linalofuata la mfano linahusu joka kubwa jekundu, na linapatikana katika kitabu cha Ufunuo faslu ya 12:3-17. Simulizi hili linawasilishwa kwa wakati mmoja na simulizi la mwanamke, lakini linatambuliwa katika kitabu cha Ufunuo faslu ya 12:3 kama ishara tofauti. Joka hilo linaelezewa kuwa joka kubwa jekundu lenye vichwa saba na pembe kumi, na taji saba juu ya vichwa vyake. Na katika mstari wa 9 anatambulika kama Shetani mwenyewe. Katika maono ya Yohana, mkia wa joka ulifagia theluthi moja ya nyota kutoka angani na kuzitupa duniani. Kitendo hiki kinaweza kuwakilisha malaika wanaoanguka na kuwa mapepo, au msukosuko wa kisiasa tu kama ilivyo katika kitabu cha Isaya faslu ya 34:4 na katika kitabu cha Marko faslu ya 13:25. Joka hilo lilimshambulia mwanamke huyo na mtoto wake, likionyesha mapambano makali kati ya Shetani na watu wa Mungu.
Katika simulizi la joka, pia kulikuwa na vita mbinguni, ambapo Mikaeli na malaika walipigana na joka. Malaika Mikaeli alimtupa Shetani na malaika zake chini duniani. Mara baada ya kutupwa duniani, Shetani alimfuata mwanamke huyo ili kumtesa. Lakini Mungu alimlinda, hivyo Shetani akageukia kuwashambulia wazao wake, waumini wanaomtii Kristo na kuweka ushuhuda wa Kristo. Simulizi hili la mfano lingewasaidia wasomaji wa Yohana kuelewa kwamba walikuwa wakiteswa kwa sababu ya chuki ya Shetani dhidi ya Mungu, wakati wa vita vya kiroho. Hata hivyo, Shetani alikuwa tayari ameshindwa, na kanisa lingeteswa tu hadi wakati mdogo wa joka duniani utakapomalizika.
Simuliazi la tatu la mfano linahusu mnyama kutoka baharini, na inapatikana katika kitabu cha Ufunuo faslu ya 13:1-10. Mnyama huyu alikuwa na sifa za simba, dubu, na chui, sawa na wanyama aliye katika kitabu cha Danieli faslu ya 7 ambao waliwakilisha falme za ibada ya sanamu. Hii inaonyesha kwamba mnyama kutoka baharini anaashiria nguvu zote za kisiasa zinazopinga ufalme wa Yesu Kristo. Yohana pia aliandika kwamba mnyama huyo alikuwa na kovu la kutisha kutokana na jeraha la awali ambalo lilipaswa kusababisha kifo. Joka akampa huyo mnyama kutoka baharini uwezo na mamlaka juu ya falme zote za dunia, na watu wote wakaao juu ya nchi walimwabudu huyo mnyama. Tena alipewa uwezo wa kufanya vita dhidi ya watakatifu na kuwashinda. Wasomaji wa Yohana pengine wangemhusianisha mnyama huyo na maliki wa Kirumi au Milki, na pia ibada ya maliki. Wangeona haja ya kumpinga mnyama huyo na kuendelea kuwa waaminifu kwa Kristo. 
Simulizi la nne la mfano linazingatia mnyama wa pili, anayeinuka kutoka duniani. Simulizi hili linapatikana katika kitabu cha Ufunuo faslu ya 13:11-18. Mnyama kutoka duniani alikuwa na pembe mbili kama mwana-kondoo, lakini alizungumza kama joka. Alimtumikia mnyama kutoka baharini, na kufanya ishara za miujiza ili kuufanya ulimwengu kumwabudu mnyama huyo mwingine. Pia aliwalazimisha watu kupokea ishara ya mnyama kwenye mkono wao wa kuume au paji la uso. Kwa pamoja, wanyama wote wawili walijaribu kuuteka ulimwengu wote. Yaelekea wasomaji wa Yohana wangemuunganisha mnyama huyo wa pili na ibada ya kiraia ya Kirumi iliyolazimisha ibada ya maliki, na kutishia kuwaua wale waliokataa kumwabudu maliki. Kama historia ya mnyama kutoka baharini ilivyo, huyu angewahimiza kupinga ibada ya sanamu na kuwa waaminifu kwa Yesu. 
Simulizi la tano la mfano linashughulika na waumini 144,000 wa Mungu, na huonekana katika kitabu cha Ufunuo faslu ya 14:1-5. Kulingana na ukweli kwamba jina la Mungu limetiwa muhuri kwenye vipaji vya nyuso zao, wanaonekana kuwa kundi lile lile lililotajwa katika kitabu cha Ufunuo faslu ya 7:1-8. Muhuri wa jina la Mungu kwenye vipaji vya nyuso zao linatofautiana na alama ya mnyama kwenye paji la uso wa wale wanaomtii mnyama wa dunia. Katika maono ya Yohana, waumini hawa 144,000 walisimama pamoja na Mwana-Kondoo kwenye Mlima Sayuni wakimsifu Mungu. Simulizi hili la mfano liliwahakikishia wasomaji wa Yohana kwamba hatimaye waumini wa kweli watamwepuka joka na wanyama na kupokea baraka za Mungu. Licha ya mateso makali, waumini waaminifu watapatikana wakiwa safi na wasio na lawama. 
Simulizi la sita la mfano ni maono ya wajumbe watatu wa kimalaika, wanaopatikana katika kitabu cha Ufunuo faslu ya 14:6-11. Katika maono ya Yohana, malaika wa kwanza alitangaza injili ya milele, akiwaita watu wote wamwogope Mungu na kumwabudu. Malaika wa pili alitangaza Kuanguka kwa Babeli Mkuu, mji mkuu wa wale wanaopinga ufalme wa Yesu Kristo. Na malaika wa tatu alitangaza hukumu ya mwisho ya kila mtu aliyemfuata na kumwabudu mnyama huyo. Wajumbe hawa waliwasiliana kwamba injili ya Kristo itashinda kila ufalme unaopingana nayo, na kwamba Yesu atakaporudi maadui zake watahukumiwa milele.
Maelezo ya Yohana ya wajumbe hawa wa kimalaika yangepaswa kuwatia moyo wasomaji wake kwamba, ingawa wakati fulani inaonekana kana kwamba kanisa linashindwa, hatimaye ufalme wa Kristo utawashinda wapinzani wake. Ikiwa yeyote kati ya wasomaji wa Yohana angefikiria kumwabudu mfalme ili kuepuka mateso, historia hii ingewaonya kupinga kishawishi hicho. 
Baada ya wajumbe wa kimalaika, Yohana alijumuisha mwingiliano mfupi katika kitabu cha Ufunuo faslu ya 14:12-13. Katika mwingiliano huu, Yohana aliwahimiza watu wa Mungu waendelee kupinga utamaduni wa kuabudu sanamu uliowazunguka. Sauti kutoka mbinguni zilitangaza kwamba wale waliobaki waaminifu hatimaye wangepokea baraka na mapumziko ya Mungu. 
Simulizi la mwisho la mfano linamwelezea “mmoja mfano wa Mwanadamu,” aliyeketi juu ya wingu jeupe na anakuja kuvuna mavuno yake. Simulizi lake linapatikana katika kitabu cha Ufunuo faslu ya 14:14-20. Maneno “mfano wa Mwanadamu” pia yanatumika katika kitabu cha Ufunuo faslu ya 1:13, ambapo inamrejelea Yesu haswa. Ni wazi kutokana na matendo na muktadha wa kitabu cha Ufunuo faslu ya 14 kwamba mwana huyu wa mwanadamu pia ni Kristo. Taswira iliyo katika simulizi hili imetolewa kutoka 

katika kitabu cha Danieli faslu ya 7:13, ambapo “mmoja mfano wa mwanadamu” huja juu ya mawingu ili kuingia katika ua wa mbinguni wa Mungu. 
Katika simulizi la kwanza la mfululizo huu, simulizi la mwanamke, Yesu alionyeshwa kuwa mtoto aliyepelekwa mbinguni. Lakini katika kilele cha masimulizi haya, Yesu alionyeshwa kama Mwana wa Mwanadamu akivuna mavuno yake ya wafuasi waaminifu kama vile mtu avunavyo nafaka. Kisha mvunaji wa pili, yaani, huyu malaika, akavuna wakaaji wa dunia waliobaki na kuikanyaga damu yao katika shinikizo la divai la ghadhabu ya Mungu. Maono haya yalitangaza ushindi wa mwisho wa wakati ujao wa Yesu. Ilionyesha kwamba historia inaelekea kwenye kilele kikuu, ambapo wale walio waaminifu kwa Yesu watathibitishwa, lakini wale ambao si waaminifu wataangamizwa. Jambo hili lilipaswa kuwatia moyo wasomaji asilia wa Yohana. Wangetambua kwamba mateso yao hayakustahili kulinganishwa na ghadhabu ambayo Mungu angewamwagia adui zake. Nao wangekuwa wamevutwa na tumaini pamoja na ujasiri kutokana na ukweli kwamba hatimaye wangethibitishwa na kubarikiwa.

Mara nyingi tunahisi mvutano wa kujishughulikia wenyewe kwa suala la jinsi Mungu mwenye upendo anavyoweza kuwapeleka watu kuzimu ikiwa ni pamoja na maadui zake. Nadhani moja ya sababu ambazo tunapambana nazo wakati mwingine ni kwa sababu tumeondoa sifa ya upendo wa Mungu, ambayo ni sifa ya kweli, tumeiondoa kutoka kwenye tabia yake, tuliiondoa kutoka kwenye masimulizi ya Maandiko Matakatifu, na tunasisitiza hisia kupita kiasi… Tunataka kuwa waangalifu tusitofautishe ukweli kamili wa tabia ya Mungu. Ikiwa tutachukua uelewa wetu wa upendo wa Mungu kwa kushirikiana na uelewa wetu wa utakatifu wake, tunagundua kuwa ingawa kuzimu ni ukweli wa kutisha na hukumu ya mwisho ni ukweli wa kutisha, Mungu yuko sahihi kabisa na ni haki yake kumhukumu asiyetubu katika kuzimu, na kwa kweli, kama hangefanya hivyo, tusingesema kwamba alikuwa mwema. Ikiwa Mungu hangeheshimu ibada ifaayo ya Mungu mmoja wa kweli jinsi anavyofanya katika Maandiko Matakatifu, hatungesema kwamba alikuwa mwema ikiwa angetazama dhambi na kuichukulia kana kwamba haikuwa jambo kubwa. Hivyo upendo wa Mungu ni sifa muhimu ya kuelewa. Hatutaki tu kuiondoa na kuitenga na yale yote mengine tunayojua kuhusu tabia ya Mungu kama ilivyofunuliwa katika Maandiko Matakatifu.

— Dkt. Robert G. Lister

Kutokana na mfululizo wa maono ya masimulizi ya mfano, wasomaji asilia wa Yohana walipaswa kukumbushwa kwamba Kristo alikuwa tayari amemshinda Shetani msalabani. Kwa kuwa Shetani alishindwa kumshinda Kristo katika ujio wake wa kwanza, basi, waumini wangeweza kuwa na uhakika kamili kwamba Shetani angeshindwa wakati huu pia. Hatimaye, Kristo angerudi na kumwangamiza Shetani na wanyama wake. Wakati huo huo, waumini waliteswa tu kwa sababu ya miguno ya adui aliyeshindwa. 
Kwa vile tumechunguza mihuri saba, tarumbeta saba na masimulizi saba ya mfano, hebu tugeukie kwenye mfululizo wa nne wa maono kuhusu matukio ya wakati ujao: mabakuli saba ya ghadhabu ya Mungu katika kitabu cha Ufunuo faslu ya 15 na ya 16.




Mabakuli Saba (15:1–16:21)

Maono ya mabakuli saba huwasilisha malaika saba wakimwaga mabakuli saba ya dhahabu ya ghadhabu ya Mungu dhidi ya waovu. Maono haya yanafuata muundo sawa na maono ya mihuri, tarumbeta na historia: mabakuli sita hufuatiwa na mwingiliano, na kisha bakuli la saba limemwagwa. Pia kuna ulinganifu mwingine unaofaa kuzingatiwa. Kwa mfano, kama vile tarumbeta nne za kwanza, mabakuli manne ya kwanza yaliharibu maeneo manne makuu ya ulimwengu: nchi kavu, bahari, maji safi, na anga. Lakini ingawa hukumu za tarumbeta ziliathiri theluthi moja tu ya dunia, mabakuli yaliathiri ulimwengu wote. 
Bakuli la kwanza liliwaletea pigo la vidonda vyenye uchungu wale wote waliokuwa na alama ya yule mnyama na kuabudu jina lake. Bakuli la pili liligeuza bahari kuwa damu. Bakuli la tatu liligeuza maji safi ya mito na chemchemi kuwa damu. Na bakuli la nne lilitokeza joto kali kutoka juani. Licha ya mapigo hayo yenye kuangamiza, watu walimlaani Mungu na kukataa kutubu. Bakuli la tano lilimwagwa juu ya kiti cha enzi cha yule mnyama. Kutokana na kitabu cha Ufunuo faslu ya 13, yaonekana wazi kwamba mnyama huyu ni mnyama kutoka baharini, ambaye utawala wake uliungwa mkono na mnyama kutoka duniani. Bakuli hili lilitumbukiza ufalme wa mnyama huyo gizani, lakini wafuasi wake bado walimlaani Mungu na kukataa kutubu. Bakuli la sita lilipomwagwa, lilikausha Mto Efrati, na kusafisha njia kwa ajili ya wafalme kutoka Mashariki kuivamia Nchi ya Ahadi ya Mungu.
Kwa mujibu wa kitabu cha Ufunuo faslu ya 16:16, vita kali kati ya wafalme wa mashariki na watu wa Mungu ingepiganwa kwenye Armagedoni au Mlima wa Megido. Katika Israeli ya kale, Megido ulikuwa mji muhimu kando ya njia kuu ya biashara kati ya falme za Mesopotamia na Misri. Majeshi makubwa yangeweza kukusanyika katika Bonde jirani la Yezreeli, au kama inavyoitwa nyakati fulani, Uwanda wa Esdraeloni. Hapo awali watu wa Mungu walikuwa wamepata ushindi wa kijeshi huko Megido. Hivyo, huo ulikuwa mfano unayofaa kuelezea vita vya kilele kati ya watumishi wa Mungu na adui zake. Kisha, maono ya Yohana yalisitishwa kwa ajili ya kuingiliana katika kitabu cha Ufunuo faslu ya 16:15, ambapo tunasoma tangazo hili:

Tazama, naja kama mwivi. Heri akeshaye, na kuyatunza mavazi yake, asiende uchi hata watu wakaione aibu yake (Ufunuo 16:15).

Akikumbuka barua yake kwa kanisa la Sardi iliyo katika kitabu cha Ufunuo faslu ya 3, Kristo aliwahimiza wafuasi wake waendelee kuwa waangalifu na waaminifu wakati wote.
Baada ya mwingiliano, bakuli la saba lilianzisha uharibifu wa mwisho wa waovu. Mvua ya radi na ngurumo ilinyesha. Tetemeko la ardhi lilisambaratisha miji ya mataifa. Visiwa vilizama. Milima iliporomoka. Nayo mawe makubwa ya mvua ya mawe yawaliponda wanadamu. Huu ndio ulikuwa mwisho wa enzi, uharibifu wa ulimwengu wa sasa ambao utafanyika wakati Kristo atakaporudi. 
Mfululizo wa mabakuli saba ulikamilisha maono ya Yohana ya matukio ya wakati ujao. Mihuri, tarumbeta, historia na mabakuli yote yalionyesha dhamira ya Mungu ya kuingilia kati historia ili kuhakikisha usalama na baraka za watu wake. Katika siku za Yohana, Milki ya Kirumi ilionekana kuwa haiwezi kuathiriwa na makanisa ya Asia Ndogo. Nao maadui wengi wa kisasa wa kanisa wanaweza kuonekana kuwa na nguvu sawa. Lakini Mungu ameazimia kuwaangamiza maadui wake na maaadui wetu. Jambo hili linapaswa kumhimiza kila Mkristo katika kila zama kuendelea kuwa mwaminifu kwa Kristo, hata tunapokabiliwa na upinzani mkali pamoja na ukandamizaji.
Kwa vile tumechunguza maono ya kwanza na ya pili ya Yohana, hebu tugeukie kwenye maono yake ya adhabu ya kahaba mkuu katika kitabu cha Ufunuo faslu ya 17:1–21:8.

KAHABA MKUU (17:1–21:8)

Maono haya hutukia jangwani. Kwa mujibu wa kitabu cha Ufunuo faslu ya 17:1, maono haya yote yanaitabiri adhabu ya yule kahaba mkuu, ikiwa ni pamoja na kurudi kwa Kristo, vita vya mwisho ambapo nguvu za uovu zimeshindwa kabisa, utawala wa wale ambao ni waaminifu kwa Kristo, na kurudishwa upya kwa mbingu na nchi. Yohana alibuni 
sehemu hii ili kuvuta usikivu wa wasikilizaji wake kwenye baraka za mwisho kwa wale waliokuwa waaminifu kwa Kristo, na laana za mwisho ambazo zingetokea kwa wale ambao hawakuwa waaminfu kwa Kristo. Mtazamo huu wa pande mbili ulipaswa kuwatia moyo wasomaji wake kutafuta baraka za Mungu na kuepuka hukumu yake. 
Kuna mfululizo mdogo wa maono mawili ndani ya maono ya adhabu ya kahaba mkuu. Sehemu ya kwanza inahusu hukumu ya Mungu juu ya Babeli, na sehemu ya pili inaitabiri utawala wa watakatifu. Tutaangalia mifululizo yote miwili, tukianza na hukumu ya Babeli katika kitabu cha Ufunuo faslu ya 17:1–19:21.


Hukumu ya Babeli (17:1–19:21)

Kama vile maono ya Yohana ya mihuri, tarumbeta, historia na mabakuli, maono yake yanayohusu hukumu ya Babeli pia yanarejelea historia ya kanisa. Katika kitabu cha Ufunuo faslu ya 17:1-6, mji wa Babeli unawasilishwa kama kahaba. Amevaa mavazi ya kuvutia, naye anameta kwa dhahabu, vito vya thamani, na lulu. Kuonekana kwake na ukahaba ni ishara ya anasa zote haramu zinazowashawishi watu wa Mungu waache ibada ya kweli na maisha ya uaminifu. Lakini kwa kiasi kikubwa, huonekana jangwani, akimaanisha kwamba hawezi kutoa matoleo yake ya anasa na raha. Ili kuthibitisha ukweli huu, anashikilia kikombe kilichojaa machukizo na uchafu wa uzinzi wake. Pia kahaba huyo ameketi juu ya mnyama mwekundu aliye na vichwa saba na pembe kumi. Huyu ndiye mnyama kutoka baharini aliyeelezewa katika kitabu cha Ufunuo faslu ya 13. Amefunikwa kwa majina ya kufuru, yanayoashiria uovu wake mwenyewe na ibada ya sanamu ya wale wanaoifuata. 
Umuhimu wa taswira ya kahaba na mnyama hufunuliwa katika mfululizo uliosalia. Kama mfululizo wa awali wa mihuri, tarumbeta, historia na mabakuli, muundo wa mfululizo huu huwasilisha jumbe sita za hukumu na maombolezo, ukifuatiwa na mwingiliano. Lakini badala ya ujumbe wa saba kuelezea mapigano ya mwisho baina ya Kristo na maadui zake, mfululizo huu humalizika na maono ya vita yenyewe. Ujumbe wa kwanza, unaopatikana katika kitabu cha Ufunuo faslu ya 17:7-18, hufasiri maelezo ya maono ya yule kahaba na yule mnyama. Tunaweza kufupisha ujumbe huo kwa kusema kwamba Mungu ataharibu kabisa kila mtu na kila kitu kinachompinga. Ujumbe wa pili, ulio katika kitabu cha Ufunuo faslu ya 18:1-3, watangaza kushindwa kabisa kwa Babeli na mataifa yote, wafalme na wafanyabiashara walioshawishiwa naye. Ujumbe wa tatu, uliorekodiwa katika kitabu cha Ufunuo faslu ya 18:4-8, huwaita watu wa Mungu wamkatae Babeli na kujitenga na uasherati wake. Na ujumbe wa nne, ulioripotiwa katika kitabu cha Ufunuo faslu ya 18:9-20, una maombolezo matatu ya wafalme, wafanyabiashara na mabaharia ambao walikuwa wamemwabudu yule mnyama na kufaidika na anasa ya Babeli. Cha kusikitisha ni kwamba maombolezo haya hayakuchochea toba na imani katika Kristo. Badala yake, wafalme, wafanyabiashara na mabaharia walitazama nyuma kwa hamu kwenye wakati wa ustawi wa mapema wa Babeli.
Katika kila moja ya jumbe hizi, Babeli huwakilisha kila taifa na shirika linalopinga utawala wa Kristo. Jumbe hizo zinawahimiza wafuasi wa Kristo kwa kutangaza kwamba 

Bwana atawaangamiza adui zake wote, na kwamba waovu wataomboleza kwa kupoteza starehe zao za dhambi. Lakini jumbe hizo pia zinalionya kanisa lisitende dhambi hizo hizo, ili tusiwe chini ya hukumu ileile.


Nadhani ibada ya sanamu na uasherati vinawavutia watu wasioamini, lakini pia vinawavutia sana waumini. Ni rahisi sana. Ni tunda lililokatazwa. Ni kile ninachotaka. Labda ni kwamba kuna kitu ambacho sipaswi kuwa nacho, lakini kuna kitu kilichojengwa ndani yetu ambacho kinasema kichukue hata hivyo. Lakini nadhani zaidi kwa uhakika, mara nyingi tu mambo haya huhisi vizuri, uasherati huhisi vizuri. Hutuliza jambo kwa sasa, lakini hiyo ndiyo pointi. Kitu ambacho hutulizwa kwa wakati huo si lazima kiwe na thamani ya kudumu, adhimu, takatifu ambayo kitu hicho kinapaswa kuwa nayo, ndiyo maana tunapaswa kutembea kwa imani kusema, “Kile ambacho Biblia inakiita ibada ya sanamu, kile ambacho Biblia inakiita uasherati, ndicho nitaamini na kuendelea kuishi kwa ufafanuzi huo. Hata ingawa kwa sasa huenda isiwe nzuri, najua ina thamani ya kudumu.” Na tena, inatuonyesha jinsi Mungu anavyotaka tuishi.


— Dkt. Matt Friedeman


Ujumbe wa tano katika hukumu juu ya Babeli huonekana katika kitabu cha Ufunuo faslu ya 18:21-24, nao watangaza uharibifu kamili na wa kudumu wa Babeli. Ujumbe wa sita katika mfululizo huu umeandikwa katika kitabu cha Ufunuo faslu ya 19:1-8, nao una sifa ya shangwe ya watu wa Mungu mbinguni. Kwa kuitikia hukumu dhidi ya Babeli, watu waaminifu humsifu Mungu. Sifa zao huendelea huku wakitambua kwamba hukumu dhidi ya Babeli imeandaa njia kwa ajili ya harusi baina ya Mwana-Kondoo, ambaye ni Kristo, na bibi-arusi wake, yaani, kanisa. Kisha, mwingiliano hukatiza ujumbe katika kitabu cha Ufunuo faslu ya 19:9-10. Katika mwingiliano huu, Yohana anaamriwa kuandika baraka kwa wale wote wanaoshiriki katika karamu ya harusi ya Mwana-Kondoo. Hatimaye, mfululizo huu wa maono unahitimishwa kwa vita vya mwisho baina ya Mungu na maadui zake, vilivyoripotiwa katika kitabu cha Ufunuo faslu ya 19:11-21. Kristo aonekana kama shujaa wa vita wa kiungu na anapigana vita dhidi ya maadui wote wa Mungu. Maadui hawa wanaongozwa na mnyama na nabii wa uwongo, ambao, kwa mtiririko huo, ni mnyama kutoka baharini na mnyama kutoka nchi kavu anayeripotiwa katika kitabu cha Ufunuo faslu ya 13. Na hakuna mashindano; mnyama na nabii wa uwongo wanashindwa milele. Sikiliza jinsi kitabu cha Ufunuo faslu ya 19:20 kinavyoelezea anguko lao:


Yule mnyama akakamatwa, na yule nabii wa uongo pamoja nye, yeye aliyezifanya hizo ishara mbele yake, ambazo kwa hizo aliwadanganya watu wale walioipokea ile chapa ya huyo mnyama, nao walioisujudia sanamu yake; hao wawili wakatupwa wangali hai katika lile ziwa la moto liwakalo kwa kiberiti (Ufunuo 19:20).


Vita vya mwisho vinahitimisha vita vyote ambavyo Mungu amepigana kwa niaba ya watu wake, na kukamilisha ushindi ambao Kristo alishinda msalabani.
Kwa vile tumesawiri hukumu juu ya Babeli, hebu tuchunguze mfululizo unaohusu utawala wa watakatifu katika kitabu cha Ufunuo faslu ya 20:1–21:8.



Utawala wa Watakatifu (20:1–21:8)

Mfululizo huu wa utawala wa watakatifu unajumuisha sehemu tatu, kuanzia na utawala wa miaka elfu moja wa watakatifu, ambao kwa kawaida huitwa milenia, ulio katika kitabu cha Ufunuo faslu ya 20:1-10.
Utawala wa Miaka Elfu Moja (20:1-10). Katika sehemu hii, Yohana alimwona malaika akishuka kutoka mbinguni na kumfunga yule joka mkuu, ambaye ni Shetani. Yohana aliona kwamba kwa miaka elfu moja ijayo, Shetani angebaki amefungwa huku Wakristo waaminifu waliouawa kwa ajili ya imani yao wangefufuka na kutawala pamoja na Kristo. Yohana pia aliona kwamba baada ya ile miaka elfu moja, Shetani angeachiliwa ili kukusanya mataifa kwa ajili ya vita vya mwisho dhidi ya Mungu, kama ilivyoelezwa katika kitabu cha Ufunuo faslu ya 19. Mwishoni mwa vita hivi, maadui wote wa Mungu watakuwa wameangamizwa kabisa. Hata Shetani mwenyewe atatupwa ndani ya lile ziwa la moto na kiberiti milele. 
Wakalimani wengi wanatambua kwamba, kama unabii mwingine wa kiunabii wa Yohana, unabii ulio katika kitabu cha Ufunuo faslu ya 20 ni wa ishara pia. Waumini hufasiri alama zake kwa njia mbalimbali. Kwa hakika, katika kitabu kizima cha Ufunuo, itakuwa vigumu kupata kifungu kilichojadiliwa zaidi kuliko hiki. 
Kwa ujumla, kuna shule kuu nne za tafsiri za kifungu hiki. Kila moja inaitwa kwa sehemu baada ya uelewa wake wa milenia au miaka elfu iliyotajwa katika kifungu hiki chote. Shule hizi nne za tafsiri ni: premilenia ya kihistoria, imani ya kabla ya milenia ya ugawaji [dispanzesheno premilenia], baada ya milenia [postimilenia], na amilenia. Premilenia ya kihistoria na kabla ya milenia ya ugawaji [dispanzesheno premilenia] ni mifumo ya kabla ya milenia, kumaanisha kwamba wanaamini Yesu atarudi kabla ya milenia kuanza. Kinyume chake, imani ya baada ya milenia na imani ya milenia, yote ni mifumo ya baada ya milenia, kumaanisha kwamba wanaamini kwamba Yesu atarudi baada ya milenia kuisha. Hebu tuangalie kila moja ya mifumo hii kwa undani zaidi.
Mtazamo wa kihistoria wa kabla ya milenia unaitwa “kihistoria” kwa sababu ni mtazamo wa kabla ya milenia ambao umeshikiliwa na vikundi tofauti na wanatheolojia katika historia yote ya kanisa. Hufundisha kwamba baada ya Yesu kurudi, Shetani atafungwa na Yesu ataanzisha milenia, kipindi cha miaka elfu moja cha amani na ustawi duniani. Waumini watapokea miili iliyofufuliwa mwanzoni mwa milenia. Wasioamini hawatapokea miili iliyofufuliwa. Wataishi maisha marefu kuliko wanavyoishi sasa lakini bado watakufa. Milenia itakapoisha, uasi wa Shetani utafanyika, ukifuatiwa na hukumu ya mwisho. Na kisha ndipo utawala wa milele wa Mungu juu ya mbingu mpya na nchi mpya utaanza. Mtazamo huu unaelewa Ufunuo faslu ya 20 kuwa hufuatana kwa mpangilio wa matukio baada ya sura ya 19. 
Mtazamo wa kabla ya milenia ya ugawaji [dispanzesheno primilenia] ulianza kufundishwa katika miaka ya 1830 B.K.  Kuna tofauti ndani ya mtazamo huu, haswa kuhusiana na muda wa matukio ya mwisho kabla ya milenia. Lakini kwa ujumla, kabla ya milenia ya inafundisha kwamba Yesu atakaporudi, atarejesha taifa la Israeli na kutawala kwa kuonekana juu ya mataifa kutoka katika kiti chake cha enzi huko Yerusalemu. Karibu na mwisho wa milenia, Shetani ataanzisha uasi, lakini Mungu atamshinda kabisa Shetani na majeshi yake. Baadaye, hukumu ya mwisho itafanyika, na kisha ndipo utawala wa milele wa Mungu juu ya mbingu mpya na nchi mpya utaanza. Kama vile imani ya kihistoria ya kabla ya milenia, mtazamo huu unaelewa Ufunuo faslu ya 20 kuwa hufuatana kwa mpangilio wa matukio baada ya sura ya 19.


Kinyume na imani ya kabla ya milenia ya kihistoria na ya ugawaji ya kabla ya milenia, imani ya baada ya milenia [postimilenia] hufundisha kwamba Yesu atarudi baada ya milenia. Milenia yenyewe inadhaniwa kuwa ama kipindi chote wakati kati ya ujio wa kwanza na ujio wa pili wa Kristo, au miaka elfu moja ya mwisho kabla ya kurudi kwake. Kwa vyovyote vile, wakati wa ile milenia Yesu atatawala kutoka mbinguni kupitia kanisa lake la kidunia. Na ufalme wake unapanuka hatua kwa hatua ili kuifunika na kuiboresha dunia nzima.
Amilenia maana yake halisi ni “hakuna milenia.” Inaitwa hivyo kutokana na ukweli kwamba inakataa kwamba milenia ni miaka elfu moja halisi. Hufundisha kwamba milenia hujumuisha utawala wa Yesu juu ya dunia kutokea katika kiti chake cha enzi mbinguni na kupitia kanisa lake; na kwamba Yesu atarudi mwishoni mwa milenia. Amilenia inatofautiana na postimilenia kwa njia mbalimbali. Jambo moja ni kwamba, aina zote za amilenia huthibitisha kwamba milenia ni kipindi chote cha kati ya ujio wa kwanza na ujio wa pili wa Kristo. Kwa upande mwingine, amilenia haisisitizi kwamba utawala wa milenia wa Yesu na watakatifu wake utapanua ufalme kila wakati na kuboresha ulimwengu. Kwa mtazamo wa amilenia, Wakristo watapata baraka zote mbili za ufalme wa Mungu na dhiki kuu duniani hadi ushindi wa mwisho utakapopatikana Kristo atakaporudi.

Kuna maoni ya kawaida ya kidini, ambayo ni ya ulimwenguni kote, maoni ya Kikristo juu ya mambo kadhaa yanayotokea kuelekea mwisho wa wakati. Tunaweza kupata mafundisho hayo ya makuu, vipengele vyake, katika Imani ya Mitume. Kwa mfano, Imani ya Mitume inasema kwamba Yesu alipaa mbinguni, na kutoka mbinguni atarudi kuwahukumu walio hai na waliokufu, au walio hai na wafu. 
Hivyo, sote tunaamini kwamba kutakuwa na hukumu ya mwisho, na Yesu atarudi na atahusika katika hilo, kwa wote walio hai na wafu. Taibu, sasa, tuna tofauti juu ya maelezo ya jinsi jambo hilo litakavyofanyika, lakini sote tunakubali kwamba ndivyo ilivyo. Kisha baadaye katika Imani ya Mitume inasema tunaamini katika “msamaha wa dhambi, ufufuo wa mwili.” Hiki ni kipengele cha Ukristo wa kiekumene halisi ambacho Wakristo wengi hata hawaelewi tena, kwamba tunaamini kwamba kutakuwa na ufufuo wa jumla wa kimwili wa mwili. Yaani, hii ni kusema kwamba watu hawatadumu milele wakiwa roho; watapokea miili yao tena. Kwa kweli, Wakristo watapokea miili yenye utukufu kama ule ambao Yesu alikuwa nao katika ufufuo wake. Hivyo hili ni fundisho lingine ambalo linapaswa kushikiliwa na Wakristo wote hata kama hatukubaliani juu ya mambo madogo-madogo. Hivyo tunaamini katika “ufufuo wa mwili na maisha ya milele. Amina.” Hiyo ni kusema kwamba mara tu kutakapokuwa na hukumu hii, ufufuo wa mwili, tunaamini pia kwamba kutakuwa na ulimwengu mpya, siku mpya, maisha ya milele ambayo yataendelea na kuendelea, na kwa mujibu wa Biblia, hili halitakuwa jambo ambalo tutafanya juu mbinguni tukielea juu ya mawingu bali juu ya kile ambacho Biblia inakiita “mbingu mpya na nchi mpya.” Hivyo Yesu atakaporudi, atatawala juu ya dunia na tutatawala pamoja naye. Hivi ni vipengele vya mitazamo yetu juu ya nyakati za mwisho au eskatolojia ambayo Wakristo wote wa kila aina wanapaswa kuwa na uwezo wa kuithibitisha.
— Dkt. Richard L. Pratt, Jr.



Tunakubali kwamba kutakuwa na kutawala pamoja na utawala wa Bwana Yesu Kristo kupitia injili yake kwa namna fulani, iwe inahusisha uwepo wake wa kibinafsi mara moja au hatimaye, hilo ni swali ambalo haliko wazi, lakini tunajua kwamba atatawala, atatawala, na itakuwa dhihirisho la nguvu ya injili. Tunajua kwamba yeye atahukumu na kutakuwa na hukumu ya kondoo na mbuzi na kutakuwa na wengine ambao watatupwa katika adhabu ya milele kwa sababu hawana msamaha wa dhambi kupitia yeye, na kutakuwa na wengine ambao wataitwa kuingia katika utukufu ambao umetayarishwa kwa ajili yao tangu kuwekwa misingi ya ulimwengu. Tunajua kuwa mambo hayo ni ya kweli. Sote tunakubaliana juu ya mambo hayo. Tunajua kwamba mbingu itakuwa mahali ambapo haki itakaa na Kristo mwenyewe atatawala, na tutamtukuza, na hakutakuwa na shaka juu ya nguvu na maajabu ya Yesu Kristo. Sote tunakubaliana juu ya hilo. Tunaweza kuendelea na ukweli mwingine kuhusu mambo haya ya mwisho, eskatolojia hii, kama tunavyoiita, kutokana na neno eschaton. Idadi ya mambo tunayokubaliana nayo kwa sababu ya uwazi wa kitabu cha Ufunuo ni ya kushangaza sana. Nadhani kwamba tunahitaji kuwa waangalifu ili tusiangalie sana maeneo hayo ambayo hatukubaliani, ingawa, tunahitaji kuendelea na majadiliano ya kindugu juu yake. Lakini hatuhitaji kutoa maoni kwamba Biblia haijulikani na kwa kweli hatuwezi kuelewa mambo yake, kwani kuna idadi kubwa ya kweli muhimu sana ambazo sote tunakubaliana tunapokuja kujadili mambo hayo.

— Dkt. Thomas J. Nettles

Ni muhimu kwa wafuasi wa Kristo kutambua kwamba waumini wa kiinjili hawakubaliani kila wakati, na kwamba suala la milenia kihistoria limekuwa eneo la utata. Lakini bila kujali ni tafsiri gani ya milenia tunayochukua, Wakristo wote wa kiinjili wanaweza kukubaliana kwamba Kristo atarudi na kupata ushindi wa mwisho juu ya uovu, kwamba hatimaye Shetani atashindwa, na kwamba watu wa Mungu wataishi milele chini ya utawala wa Kristo katika uumbaji uliorejeshwa. Sote tunaamini hivyo. Kwa sababu hiyo, sote twaweza kupata faraja kubwa na kutiwa moyo kwa kiwango kikubwa na mafundisho ya Biblia kuhusu milenia.

Hukumu ya Mwisho juu ya Maadui wa Mungu (20:11-15). Sehemu ya pili ya mfululizo kuhusu utawala wa watakatifu inashughulikia hukumu ya mwisho juu ya maadui wa Mungu iliyo katika kitabu cha Ufunuo faslu ya 20:11-15. Katika sehemu hii ya maono yake, Yohana alishuhudia Mungu akitoa hukumu ya mwisho juu ya wanadamu wote, kulingana na kazi zao. Hukumu hii ilijumuisha kila mtu ambaye amewahi kuishi. Waumini, ambao majina yao yaliandikwa katika kitabu cha uzima, waliepushwa na ghadhabu ya kutisha ya Mungu. Lakini wanadamu wengine wote walihukumiwa kwa ajili ya dhambi zao. Kipengele hiki cha hukumu ya mwisho kiliondoa kabisa uwepo na athari za dhambi ulimwenguni, na kutoa nafasi kwa mbingu mpya na nchi mpya.

Hukumu ya Mwisho kwa Watu wa Mungu (21:1-8). Hatimaye, sehemu ya tatu ya mfululizo kuhusu utawala wa watakatifu huitabiri hukumu ya mwisho kwa watu wa Mungu, iliyo katika kitabu cha Ufunuo faslu ya 21:1-8. Yohana aliona kwamba hukumu ya mwisho kwa watu wa Mungu itakuwa baraka kubwa. Mbingu na nchi zingefanywa upya, na Yerusalemu Mpya ingeshuka kutoka mbinguni kama mji mkuu wa nchi mpya. Ishara hii inaelekeza kwenye ukweli kwamba katika mbingu mpya na nchi mpya, Mungu atakaa kati ya watu wake. Mungu alifanya hivyo hapo zamani katika bustani ya Edeni, katika hema la kukutania, na hekaluni. Naye sasa anakaa nasi katika Kristo. Lakini katika mbingu mpya na nchi mpya, ushirika wetu na Mungu utakuwa mkubwa zaidi, kwa sababu atadhihirisha utukufu wake kati yetu, na tutaishi katika uwepo wake wa kimwili milele.  

Kile ninachopenda kusisitiza hapa ni ukweli kwamba tuna mbingu mpya na nchi mpya, kwamba Bwana atakapokuja tena na kumaliza kila kitu, hatutakuwa na nchi mpya tu, bali hata mbingu yenyewe itaguswa na upya.
— Dkt. Bill Ury
 
Baada ya kuchunguza maono ya Yohana ya adhabu ya kahaba, hebu tuhamie kwenye maono yake ya mke wa Mwana-Kondoo. Maono haya yameandikwa katika kitabu cha Ufunuo faslu ya 21:9–22:5.

MKE WA MWANA-KONDOO (21:9–22:5)

Katika maono yake ya nne, Yohana aliinuliwa kwenye mlima mrefu.  Kwa mujibu wa kitabu cha Ufunuo faslu ya 21:9, maono haya yalihusu bibi-arusi, yaani, mke wa Mwana-Kondoo, ambayo ilikuwa Yerusalemu Mpya. Maono haya yalielezea uzuri usioisha, amani, afya, ustawi na furaha itakayokuwepo baada ya ulimwengu kusafishwa kutokana na ushawishi na uwepo wa maadui wote wa Mungu. Hadhira asilia wa Yohana waliposoma juu yake, wangetiwa moyo kufuata baraka za Mungu kwa kuishi kulingana na maadili yake, na kutazamia utimilifu wa wokovu utakaokuja wakati Kristo atakaporudi.


Moja ya matukio ambayo tunaona yakihitimisha kitabu cha Ufunuo ni kuibuka kwa mji mpya, Yerusalemu Mpya, unaokuja duniani. Hivyo, inakuja kwa ndege hii ya nchi kavu. Pia tunaona kuwa mojawapo ya picha muhimu za ukweli huu mpya ni mti wa uzima, ambao ni marejeleo ya wazi ya bustani ya Edeni katika kitabu cha Mwanzo faslu ya 1. Hivyo, kwa maana moja, uumbaji huanza katika bustani, lakini kwa maana nyingine utaishia katika mji; hata hivyo, huonekana kuunganishwa kwa njia fulani muhimu…Picha ambayo nimekuja nayo ambayo inaonekana kuendana vyema na usomaji wangu wa kitabu cha Ufunuo ni ulimwengu huu ukiondoa uovu, na ukitolewa pendekezo hilo, nadhani hiyo itakuwa njia mbadala ya kuvutia, kuishi katika ulimwengu ambao huko hakuna kilio, ambapo hakuna kifo, ambapo hakuna maumivu, ambapo hakuna mateso, ambapo hakuna utengano kwa namna fulani kati yetu na Mungu muumbaji wetu.

— Dkt. Bradley T. Johnson


Yerusalemu Mpya imeelezewa katika kitabu cha Ufunuo faslu ya 21:9-27. Ilitayarishwa mbinguni, na kisha ikaletwa kwenye nchi mpya. Mji ulikuwa na umbo la mchemraba kamili. Katika Agano la Kale, Mahali Patakatifu Zaidi katika hema la kukutania na hekaluni pia palikuwa na umbo la mchemraba. Vivyo hivyo, kama vile Mungu alivyodhihirisha uwepo wake mtakatifu katika Mahali Patakatifu Zaidi, yeye pia atafunua utukufu wake kwa watu wake katika Yerusalemu Mpya.

Vipimo na maelezo yote ya Yerusalemu Mpya mara nyingi hutaja nambari kumi na mbili. Katika Agano la Kale, idadi hii inahusishwa na makabila kumi na mawili ya Israeli, yanayowakilisha watu wa Mungu katika enzi hiyo. Na katika Agano Jipya, nambari kumi na mbili inahusishwa na mitume kumi na wawili, wanaowakilisha watu wa Mungu katika enzi ya sasa. Hilo ladokeza kwamba katika Yerusalemu Mpya, watu wa Mungu wako katika utofauti wao wote na tamaduni zao tofauti.
Ndani ya mji wa Yerusalemu Mpya, mto wa uzima ulitiririka kutoka kwenye kiti cha enzi cha Mungu kupitia katikati ya mji. Ulistawisha mti wa uzima, ambao majani yake yaliponya mataifa yote. Hilo liliashiria ukweli kwamba katika nchi mpya, laana ya dhambi itaondolewa katika uumbaji. Ulimwengu wote utafanywa upya kikamilifu na kuponywa kutokana na migogoro yote ya dhambi ambayo imewatesa wanadamu walioanguka katika historia yetu yote. 
Hatimaye, Yohana aliona kwamba Yerusalemu Mpya ing’aa kwa utukufu wa Mungu. Vito na mawe ya thamani ya mji huo vilionyesha utajiri, uzuri na fahari yake. Zaidi ya hayo, utukufu wa Mungu uliujaza mji, kiasi kwamba haukuhitaji vyanzo vingine vya mwanga, ikiwa ni pamoja na jua au mwezi.

Swali ni hili: Je, mbingu na nchi za sasa vitaangamizwa ili kutoa nafasi kwa ajili ya mbingu na nchi mpya zilizoahidiwa katika kitabu cha Ufunuo faslu ya 21? Watu wengine wanafikiri hivyo. Ningeielezea badala yake kama mabadiliko makubwa, nikisisitiza kuwa ni mapinduzi makubwa. Hivyo, kwa namna fulani ni kana kwamba ni uharibifu, lakini kielelezo chake ni kielelezo cha mwili wa ufufuo wa Kristo mwenyewe. Mwili wake wa ufufuo ulibadilishwa sura kwa kulinganishwa na ulivyokuwa kabla ya kufa, lakini bado alikuwa na alama za misumari mikononi mwake. Hicho ndicho kielelezo cha ufufuo wetu, na pia ni kielelezo cha ulimwengu mzima ukisoma katika kitabu cha Warumi 8 kuanzia mstari wa 18.

— Dkt. Vern S. Poythress


Kwa hakika mbingu mpya na nchi mpya zitakuwa tofauti kabisa na mbingu na nchi hii ambayo sisi ni sehemu yake sasa kwa kuwa laana itaondolewa, madhara ya Anguko hayatakuwapo tena. Lakini nadhani Wakristo wengi huwa na mtazamo wa kiroho kupita kiasi wa mbinguni ambao haujumuishi mbingu mpya halisi na za kimwili na nchi mpya ambapo Mungu hakuanzia tangu mwanzo, lakini yeye hufanya upya kile alichokiumba tayari. Anarejesha kile ambacho kimepotea kwa huzuni katika Anguko. Hivyo, kutakuwa na mwendelezo mwingi kati ya kile tulichonacho sasa na kile ambacho ni kweli katika mbingu mpya na nchi mpya ingawa itafanywa upya kwa njia ya ajabu.

— Dkt. K. Erik Thoennes

Kwa vile tumechunguza utangulizi wa Yohana wa Ufunuo na mfululizo wake wa maono ya mbinguni, hebu tugeukie kwenye hitimisho la kitabu cha Ufunuo katika Ufunuo faslu ya 22:6-21.




HITIMISHO (22:6-21)

Yohana alihitimisha kitabu cha Ufunuo kwa kusisitiza jumbe za kimsingi ambazo zilikuwa zimerudiwa katika maono yake yote. Alisisitiza kwamba maono aliyopokea yalikuwa ya kuaminika, kwa sababu yalikuwa yametolewa na malaika wa Bwana. Aliwahimiza wasomaji wake kustahamala katika matendo mema, ili kupata baraka kubwa katika mbingu mpya na nchi mpya. Yohana pia aliwakumbusha wasomaji wake kwamba utimilifu wa ufalme wa Mungu na hukumu ya mwisho bado ni ya wakati ujao. Hivyo kwa sasa, Wakristo wanapaswa kustahamili kwa uaminifu, na wenye dhambi wanapaswa kutumia fursa hiyo kutubu. 
Ufunuo ni ujumbe usio na wakati kutoka kwa Mungu kwa ajili ya watu wake. Bila kujali mtazamo wetu juu ya nyakati na utimilifu wa maono ya Yohana, Wakristo wote wanapaswa kukubaliana kwamba kitabu cha Ufunuo kinafaa leo kama ilivyokuwa wakati Yohana alipokiandika. Hali zetu zinaweza kuwa tofauti, lakini Mungu wetu hajabadilika. Na maadili na mitazamo ambayo Yohana alifundisha bado inatuhusu hata leo. Twaweza kutiwa moyo na fadhili za Mungu katika wakati uliopita, wakati wa sasa, na wakati ujao. Twaweza kuwa na uhakika katika upendo wake kwetu na udhibiti wake juu ya historia yote. Na tunaweza kumwitikia Mungu kwa imani sasa na katika maisha yetu yote.
Baada ya kujadili madhumuni na maelezo ya kina ya kitabu cha Ufunuo, tuko tayari kushughulikia mada yetu kuu ya tatu: mikakati ya matumizi ya kitabu cha Ufunuo.

                                        MATUMIZI 	


Majadiliano yetu juu ya matumizi ya kisasa ya kitabu cha Ufunuo yatagawanyika katika sehemu mbili. Kwanza, tutaelezea na kukosoa mikakati minne ya kawaida ya kutumia kitabu cha Ufunuo. Na pili, tutapendekeza mkakati jumuishi ambao unatumia vipengele kutoka katika mikakati yote minne ya kawaida. Hebu tuangalie kwanza mikakati minne ya kawaida ya kutumia kitabu cha Ufunuo.

MIKAKATI YA KAWAIDA

Jambo la kwanza tunalopaswa kusema ni kwamba kila moja ya mikakati hii minne ina kitu muhimu sana cha kutoa, lakini hakuna hata mkakati mmoja unaojitosheleza peke yake. Hali hiyo yakumbusha hadithi ya zamani ya vipofu na tembo, ambapo kila kipofu anaelezea sehemu ya tembo anayemgusa, lakini hakuna anayeona tembo mzima. Hadithi hii ipo katika matoleo tofauti katika tamaduni tofauti ulimwenguni. Mtu mmoja anaweza kugusa mguu wa tembo na kuamini kuwa tembo ni kama nguzo. Mtumwingine anaweza kugusa sikio lake na kuamini kuwa tembo ni kama feni ya mkono. Mtu mwingine anaweza kugusa mkia wake na kufikiri kwamba tembo ni kama kamba. Huenda mtu mwingine anaweza kugusa mkonga wake na kuhitimisha kwamba tembo ni kama mfereji wa maji. Na kadhalika. Wote wako sahihi kadiri tathmini yao inavyokwenda, lakini hakuna anayemwona tembo mzima. 
Vivyo hivyo, kuna mikakati mingi maarufu lakini isiyotosha ya kufasiri kitabu cha Ufunuo. Kila mkakati huchunguza alama katika kitabu cha Ufunuo na kuzisimbua kulingana na mtazamo wake. Lakini kwa sababu mitazamo hii ni finyu sana, kila mtazamo hukosa picha kubwa na maana kamili ambayo maono ya kitabu cha Ufunuo huwasilisha. 

Mikakati minne ya kawaida ya matumizi ambayo tutachunguza katika somo hili inaweza kujulikana kama upreteria, ubaadaye, uhistoria, na udhanifu. Kila moja ya mikakati hiyo hutofautiana na mingine namna unavyofasiri kipindi cha wakati ambacho kitabu cha Ufunuo kinashughulikia, na jinsi maono yake yanavyotimizwa. Tutazingatia mitazamo yote minne kibinafsi, tukianza na upreteria.

Upreteria
Neno “preterite” hurejelea mambo yaliyotukia hapo awali. Hivyo, mkakati wa upreteria husema kwamba unabii mwingi ulio katika kitabu cha Ufunuo ulitimizwa zamani sana. Aina mojawapo ya upreteria husema kwamba kitabu cha Ufunuo kliandikwa kabla ya Kuanguka kwa mji wa Yerusalemu mnamo mwaka wa 70 B.K, na kwamba unabii wake mwingi ulikuwa umetimizwa kufikia wakati huo. Njia nyingine ya preterism inaonyesha kwamba maono haya yalitimizwa katika Kuanguka kwa Milki ya Kirumi katika karne ya tano B.K.
Upreteria hutoa mwelekeo mzuri kwa hadhira asilia wa Yohana. Huona umuhimu wa maarifa ya kina ya makanisa saba katika kitabu cha Ufunuo faslu ya 2 na ya 3. Hutukumbusha mateso ya kweli ambayo makanisa hayo yalipitia. Nao hufanya miunganisho ya mada baina ya faslu ya 2 na faslu ya 3 na kitabu chote. Upreteria husisitiza kwa usahihi kwamba Yohana hakuwa akiandika tu kwa ajili ya vizazi vijavyo, na kwamba Kristo anajali na kuwatia moyo hadhira asilia wa Yohana. Hivyo, jambo hilo linapaswa kufahamisha matumizi yetu ya kisasa ya kitabu hicho.  Na aina nyingi za upreteria huelewa kwa usahihi kwamba sura za mwisho za kitabu cha Ufunuo huzungumza juu ya kurudi kwa Kristo wakati ujao.
Twaweza kupata matumizi mengi yenye manufaa kutoka katika mkakati huu wa kuelewa kitabu cha Ufunuo. Kwa mfano, Biblia inaweza kutufundisha kuhusu tabia ya Mungu, na jinsi anavyowathawabisha waadilifu na kuwaadhibu waovu. Inaweza kutusaidia kuelewa jinsi ya kukabiliana na matatizo katika ulimwengu wetu, na hata kutupatia tumaini katika kurudi kwa Kristo wakati ujao. Lakini licha ya ufahamu huu muhimu, upreteria hautoi mtazamo kamili juu ya kitabu cha Ufunuo. Jambo moja ni kwamba, mara nyingi hufikiri kimakosa kwamba fasihi ya kiunabii imeandikwa peke yake juu ya wakati wake, badala ya kuhusu wakati ujao ulio mbali. Lakini ukweli ni kwamba vifungu vingi vya kiunabii katika Maandiko Matakatifu hurejelea matukio ya wakati ujao ulio mbali, ukijumuisha maono yaliyo katika kitabu cha Danieli faslu ya 7–12, kitabu cha Mathayo faslu ya 24, na katika kitabu cha 2 Wathesalonike faslu ya 1 na ya 2. 
Vivyo hivyo, upreteria ni mfinyu sana katika tafsiri yake ya kauli za muda kama vile “wakati umekaribia” zilizoko katika kitabu cha Ufunuo faslu ya 1:1, 3, na tena mwishoni mwa kitabu cha Ufunuo faslu ya 22:10. Upreteria husisitiza kwamba kauli kama hizi hazirejelei kipindi chote cha wakati kati ya ujio wa kwanza na ujio wa pili wa Kristo, ingawa wakati huo uko “kabla tu” ya hukumu ya mwisho. Zaidi ya hayo, upreteria kwa kawaida haukubali kwamba kalenda hii ya matukio inaweza kurekebishwa na matukio ya kihistoria. Matokeo yake ni kwamba, inaelekea kupuuza utimilifu wa mbali wa wakati ujao na kutafuta utimilifu tu katika muktadha wa hadhira asilia pekee. 
Kwa asili ya tafsiri yake ya kitabu cha Ufunuo, preterism haina la kusema juu ya maendeleo ya ufalme wa Mungu tangu karne ya kwanza. Haiwatayarishi Wakristo katika historia yote kwa njia ambazo unabii mwingi wa kitabu cha Ufunuo unaweza kutimizwa katika maisha yao wenyewe. Hata hautoi matarajio ya kuendelea kuuawa kishahidi na upinzani unaoendelea. Kwa njia hizi na nyinginezo, upreteria hautupatii aina kamili ya matumizi ambayo kitabu cha Ufunuo kinapaswa kutoa.
Kwa uelewa huu wa upreteria akilini, hebu tugeukie kwenye mkakati wa ubaadaye.


Ubaadaye

Ubaadaye ni mtazamo unaosema kwamba maono yaliyo katika kitabu cha Ufunuo hayataanza kutimizwa hadi mgogoro wa mwisho unaotangulia ujio wa pili wa Kristo. Kama upreteria, ubaadaye pia una maarifa ya kutushirikisha. Unasema kwa usahihi kwamba kitabu cha Ufunuo hutazamia, zaidi ya yote, tukio kuu la kurudi kwa Yesu Kristo. Tunaona jambo hili kuu katika vifungu kama vile katika kitabu cha Ufunuo faslu ya 22:20. Ubaadaye pia hutazamia kwa usahihi siku ya baadaye ya hukumu ya mwisho, na urejesho wa mwisho wa uumbaji wote ambao umethibitishwa katika sehemu nyingine za Maandiko Matakatifu, kama vile katika kitabu cha Warumi faslu ya 8:19-25. 
Tafsiri hizi zinaweza kutumika kwa njia nyingi muhimu. Mtazamo huu hutupatia tumaini katika kurudi kwa Kristo wakati ujao, hukumu, na kufanywa upya kwa uumbaji. Nao huwahimiza Wakristo katika vipindi vyote vya historia kuutazamia wakati huu. Lakini licha ya michango hii muhimu, ubaadaye hupuuza njia ambazo kitabu cha Ufunuo kilizungumza na hadhira wake asilia. Kwa hakika, inaelekea kupunguza matumizi ya kitabu kwa vizazi vingine isipokuwa kizazi cha mwisho kabla ya kurudi kwa Kristo, ingawa Yohana alitaja makanisa saba ya kale kwa majina, na kushughulika na kila moja ya makanisa hayo kipekee. Ingekuwa vigumu kwa makanisa saba yaliyotajwa katika kitabu cha Ufunuo faslu ya 2 na ya 3 kuamini kwamba kitabu hiki hakikuandikwa kwa kuzingatia hali zao. Kwa njia hii, ubaadaye huelekea kufanya kitabu cha Ufunuo kionekane kuwa hakina maana kwa hadhira nyingi katika historia yote. 
Kwa vile tumechunguza mkakati wa upreteria na ubaadaye, hebu tuangalie mkakati wa tatu wa kawaida wa matumizi, ambao sisi wenyewe tumeuita uhistoria.

Uhistoria 

Mkakati wa Uhistoria hudai kwamba maono ya kitabu cha Ufunuo hutoa muhtasari wa mfuatano wa matukio ya historia ya kanisa kuanzia karne ya kwanza hadi kuja kwa pili kwa Yesu Kristo. Kwa kwaida Uhistoria husema kwamba: kitabu cha Ufunuo faslu ya 2–12 inahusiana na matukio katika karne chache za kwanza; wakati faslu ya 13–17 inahusiana na Matengenezo ya Kiprotestanti; na faslu ya 18–22 inahusiana na matukio yanayozunguka ujio wa pili wa Yesu Kristo. Uhistoria hutoa maarifa kadhaa muhimu. Huona kwa usahihi kuwa kitabu cha Ufunuo huanza na hali ya makanisa saba. Pia huhusianisha kwa usahihi matukio ya mwisho ya kitabu cha Ufunuo na ujio wa pili wa Yesu Kristo. Nao huona kwa usahihi kwamba kitabu cha Ufunuo kinakaribia upeo wake, kwamba mchezo wa kuigiza hustawishwa kadiri tunavyosoma kitabu hicho.
Uhistoria hutambua kwamba kitabu cha Ufunuo kimekusudiwa kwa ajili ya kanisa katika enzi zote. Hututia moyo kustahamala hadi Yesu atakaporudi, na kuthibitisha kwamba wakati huo atazifanya upya mbingu na nchi. Jambo hilo hutukumbusha kwamba Mungu yuko katika udhibiti wa historia, na kwamba mpango wake hauwezi kushindwa kukamilika. Hata hivyo, uhistoria pia una shida kwa njia nyinginezo.  Jambo mojawapo ni kwamba, hudhania kwamba unabii wote katika kitabu cha Ufunuo unafuatana kabisa kwa mpangilio madhubuti. Hujaza mapengo kati ya kanisa la mwanzo, Matengenezo ya Kanisa, na kurudi kwa Yesu Kristo kwa kunyoosha kalenda ya matukio kuanzia karne ya kwanza hadi ya mwisho, na kuunganisha maono kati ya matukio ya historia ya ulimwengu. 
Lakini kama tulivyoona hapo awali katika somo hili, ni kwamba muundo wa kitabu cha Ufunuo hauko katika mpangilio wa matukio.  Hii inaweza kuwapa Wakristo hisia potofu ya mahali walipo katika historia ya ukombozi, wakati mwingine kuwaelekeza kwenye tamaa isiyofaa, na wakati mwingine kwenye matumaini yasiyofaa. Huweza hata kuleta hisia kwamba hatuwezi kukengeuka kutoka kwenye kalenda ya matukio inayotambuliwa katika 

kitabu cha Ufunuo, kana kwamba matendo yetu wenyewe hayana uwezo wa kumsogeza Mungu kwenye huruma au hasira, na hayana na uwezo wa kubadilisha mkondo dhahiri wa historia. 
Tatizo la pili la uhistoria ni utegemezi wake kwa Matengenezo ya Kiprotestanti kama jambo kuu katika historia ya kanisa la Kristo ulimwengu kote. Uhistoria huelekea kupuuza Kanisa la kimataifa, mara nyingi ikiweka mipaka ya unabii wa Yohana kwa matukio ndani ya Ukristo wa Magharibi pekee, na wakati mwingine hata kwa ufupi zaidi kwa matukio ndani ya Ukristo wa Ulaya. Mwelekeo huu hupunguza kimakosa jukumu la kanisa katika sehemu nyingine za dunia. Na hii inaweza kukatisha tamaa sana. Inaweza kuwafanya waumini kudhani kuwa matendo hayana maana, na huondoa nia muhimu ya kufuata ukuaji wa kila wakati wa ufalme wa Mungu ulimwenguni kote.
Baada ya kuangalia upreteria, ubaadaye [futurism] na uhistoria, hebu tuelekeze tafakuri yetu kwenye mkakati wa nne wa kawaida wa matumizi: yaani, udhanifu.

Udhanifu

Badala ya kudai kwamba kitabu cha Ufunuo huonyesha matukio ya wakati mmoja au mwingine, udhanifu hushikilia kwamba matukio yaliyo katika kitabu cha Ufunuo huonyesha mifumo ya jumla ya vita vya kiroho, si matukio maalum au mpangilio wa matukio. Kama mikakati mingine ya kawaida, udhanifu hutoa ufahamu muhimu. Hukubaliana na mpangilio wa mada wa baadhi ya unabii katika kitabu cha Ufunuo. Nao huangazia ukweli kwamba mbinu za Shetani kimsingi zinapatana katika historia yote, na kuzifanya ziweze kutabirika. 
Udhanifu pia huelekea kutambua muundo wa jumla wa Agano Jipya wa eskatolojia iliyoanzishwa ambayo tuliijadili hapo awali katika mfululizo huu. Mtazamo huu husisitiza matumizi ya kitabu cha Ufunuo kwa hali yetu ya kisasa kwa kujumlisha zaidi ya hali fulani za karne ya kwanza na mgogoro wa mwisho. Maarifa haya huongeza uwezo wetu wa kusoma na kutumia kitabu cha Ufunuo kama vile Yohana alivyokusudia. Hutusaidia kuzingatia tabia ya Mungu, na asili ya shughuli zake na ulimwengu. Hututayarisha kuishi kwa ajili yake katika vipindi vyote vya historia, na kutumaini kurudi kwa Kristo hatimaye.
Hata hivyo, udhanifu pia una mapungufu. Labda jambo lililo dhahiri zaidi ni kwamba inashindwa kutambua alama zozote za kitabu cha Ufunuo na matukio ya kihistoria. Angalau, hadhira asili wa Yohana walihitaji apokalipsi yake ili kuwasaidia kufunua maana ya matukio yaliyokuwa yakitukia katika wakati wao. Na kitabu cha Ufunuo kilikusudiwa wadhiha ili kutoa ufahamu wa aina hii, kikidai mara kadhaa kwamba Mungu alikuwa akimfunulia Yohana njia ya kuelewa kile “kinachopaswa kutokea hivi karibuni.” Twaona hili mwanzoni mwa kitabu, katika Ufunuo faslu ya 1:1, na vilevile karibu na mwisho wa kitabu katika Ufunuo faslu ya 22:6. Kama tusomavyo katika kitabu cha Ufunuo faslu ya 22:6:


Kisha akaniambia, Maneno haya ni amini na kweli. Naye Bwana, Mungu wa roho za manabii, alimtuma malaika wake kuwaonyesha watumwa wake mambo ambayo hayana budi kuwako upesi (Ufunuo 22:6).


Mistari kama hii inapaswa kuweka wazi kwamba kitabu cha Ufunuo kinahusika moja kwa moja na matukio mengi ya kweli yanayotukia katika ulimwengu wa asili. Lakini udhanifu hutukatisha tamaa tusichukue aina hii ya matumizi halali kutoka kwenye vifungu hivi.
Kwa vile tumeangalia mikakati minne ya kawaida ya kufasiri na kutumia kitabu cha Ufunuo katika maisha yetu ya kisasa, tuko tayari kupendekeza mkakati jumuishi.


MKAKATI JUMUISHI

Mkakati wetu jumuishi huanza kwa kutambua kwamba Upreteria, Ubaadaye, Uhistoria na Udhanifu yote hutoa michango muhimu katika uelewa wetu wa athari za kisasa za kitabu cha Ufunuo. Hivyo, badala ya kupuuza kabisa mikakati hii, mkakati wetu jumuishi huchanganya maarifa muhimu ya kila moja ya maoni haya, wakati huo huo ukiepuka mapungufu ya maoni hayo.
Tunakubaliana na utangulizi [upreteria kwamba unabii wa kitabu cha Ufunuo ulikuwa muhimu kwa makanisa saba ya Asia Ndogo ambayo yalipokea kitabu hicho kwa mara ya kwanza. Lakini pia tunakubaliana na ubaadaye kwamba baadhi ya unabii wa kitabu cha Ufunuo ulizungumza kuhusu matukio yanayozunguka kurudi kwa Yesu Kristo na hukumu ya mwisho. Pia tunakubaliana na Uhistoria kwamba Mungu anadhibiti historia yote, akiisogeza kuipeleka kwenye kilele katika kurudi kwa Yesu Kristo. Na tunakubaliana na udhanifu kwamba nguvu za kishetani za uovu zilizoonyeshwa katika kitabu cha Ufunuo bado zinatujaribu kuhatarisha imani yetu. 
Tunaweza kufupisha mkakati jumuishi wa matumizi kama unaojumuisha sehemu au hatua mbili. Kwanza, tunatumia kila njia zinazopatikana kutambua kanuni na ukweli katika kitabu cha Ufunuo. Hizo zinaweza kuwa ukweli kuhusu tabia ya Mungu, ukweli kuhusu mwingiliano wake na ulimwengu, ukweli kuhusu wajibu wetu mbele yake, ukweli kuhusu historia, au kitu kingine chochote ambacho Yohana alifundisha katika kitabu cha Ufunuo. Na pili, tunatafuta uwiano kati ya hali ya hadhira asilia wa Yohana na mazingira ya maisha yetu wenyewe. Na ulinganifu huo wapaswa huongoza matumizi yetu.
Hatua ya kwanza ya kutambua kanuni na ukweli katika kitabu cha Ufunuo inaweza kuwa ngumu sana, kwa kuwa kitabu kinafundisha mawazo mengi. Hivyo, itatusaidia kutaja baadhi ya mada muhimu zaidi ambazo Yohana alisisitiza. Mada hizi ni rahisi kutumika katika maisha yetu ya kisasa kwa njia zinazofaa. Kwa mfano, tunaweza kuangalia ukweli kwamba maisha, kifo, ufufuo, na utawala wa mbinguni wa Kristo umemfanya astahili ibada yote. Tunaweza pia kuzingatia wazo la kwamba ushindi kamili wa Kristo dhidi ya uovu ni hakika, na kwamba ufalme wake hautakuwa na mwisho kamwe. Tunaweza kusimama dhidi ya majeshi ya kishetani yanayofanya kazi katika ulimwengu huu ambayo yanajaribu kutuhadaa tuwaabudu, tukijua kwamba wanawafanya watumwa na kuwalaani wafuasi wao badala ya kuwabariki. Tunaweza kukumbuka pia kwamba wale ambao ni waaminifu kwa Kristo katika maisha haya watapokea thawabu tukufu katika maisha yajayo. Tunaweza kuhamasishwa kustahamili katika magumu, tukijua kwamba mateso tunayostahamili ni kidogo tu yakilinganishwa na ghadhabu ya Mungu dhidi ya maadui zake. Tunaweza kufarijiwa kwa ukweli kwamba watu waaminifu wa Mungu watalindwa kutokana na hukumu yake mbaya. Tunaweza kupata tumaini kutokana na ujuzi kwamba siku moja laana ya dhambi itaondolewa katika ulimwengu huu, na Mungu atakaa pamoja na watu wake kwa amani kamilifu na haki. Na wakati huo huo, tunaweza kuwa na uhakika kwamba Mungu atabariki ushuhuda unaoendelea wa kanisa, na kwamba atalitumia kuwaleta watu wengi zaidi kumwamini Yeye. 
Hatua ya pili ya kupata mfanano kati ya hadhira asilia wa Yohana na hadhira ya leo pia inaweza kuwa ngumu, kwani kuna maelezo mengi ya kuzingatia. Hivyo, inaweza kutusaidia kuwa na mkakati unaowajibika wa kutengeneza miunganisho hii.

Kuna ulinganifu fulani wenye kuvutia kati ya Milki ya Kirumi na ulimwengu wa kisasa, ambayo hutuwezesha kutumia masomo ya kitabu cha Ufunuo katika maisha yetu ya kisasa. Muhimu zaidi, nadhani, ni 

kwamba katika karne ya kwanza kuna mazingira ambapo kuna jeshi la serikali yenye uadui, ukipenda, ambalo linapingana na kanisa. Kanisa ni dhehebu potovu ndani ya jamii pana ambayo mara kwa mara inakandamizwa na serikali. Nadhani, hilo, ni jambo ambalo ni uzoefu wa kawaida wa Wakristo wengi ulimwenguni leo na litazidi kuwa la kawaida hata Magharibi katika karne ijayo. Hivyo, somo la kitabu cha Ufunuo, ahadi ya kitabu cha Mathayo faslu ya 16:18, kwamba kanisa litashinda, kwamba kanisa ndilo maana ya historia hatimaye, somo la kitabu cha Ufunuo ni jambo ambalo litazidi kuwa na umuhimu mkubwa kwa kanisa ambalo linajiona kutengwa na kusukumwa kwenye viunga vya jamii.
— Dkt. Carl R. Trueman

Nadhani hata ingawa tuna milenia mbili sasa tangu tumeondolewa kutoka katika ulimwengu wa kitabu cha Ufunuo na uandishi wake wa kwanza, kuna ulinganifu fulani kati ya Milki ya Kirumi ya siku hiyo na enzi hii ya sasa. Miongoni mwa ulinganifu huo ni ukweli kwamba katika visa vyote viwili kuna maisha yanayoendelea katika idadi ya watu tofauti sana, kuna mikazo ya ndani na tofauti za kushangaza kati ya matajiri sana na maskini sana, walio na upendeleo, walio na upendeleo mdogo, waliotengwa. Kuna harakati kubwa sana, ingawa kuna mambo tulivu, harakati kubwa ndani ya karne ya kwanza, watu wanaohama, wasafiri, wafanyabiashara, watu wanaojitolea kwa hiari, wakati mwingine kwa kukata tamaa, wanaoishia katika sehemu tofauti sana na mahali pao pa kuzaliwa, hivyo kuna mengi ya vipimo vya kijamii na vipimo vya lugha ambavyo nadhani husema nasi.

— Dkt. James D. Smith III

Mbali na wingi wa mfanano tunaoweza kupata kati yetu na hadhira asilia wa Yohana, kuna angalau mambo matatu yanayofanana ambayo yanaweza kutusaidia kuongoza matumizi yetu. Kwanza, Mungu yuleyule aliyetawala uumbaji katika karne ya kwanza bado anatawala ulimwengu leo. Bado anadhibiti historia. Bado anawalinda watu wake. Bado anajibu maombi. Na bado anastahili uaminifu wetu, shukrani na sifa zetu. Pili, ulimwengu uleule ulioanguka, wenye dhambi ambao ulisumbua makanisa katika Asia Ndogo unaendelea kuwasumbua Wakristo leo. Bado tunakabiliana na nguvu za kiroho za uovu. Bado tunapata shida inayosababishwa na matukio ya asili. Bado tunapambana dhidi ya magonjwa na njaa. Na tatu, bado wanadamu wote ni sawa, pia. Bado sisi ni wenye dhambi wanaohitaji ukombozi, uponyaji, na uhusiano uliorejeshwa na Mungu. Ulinganifu kama huo hukifanya kitabu cha Ufunuo kiwe muhimu sana leo kama kilivyokuwa muhimu katika karne ya kwanza.
Kwa njia nyingi tofauti, kitabu cha Ufunuo hutoa tumaini kwa Wakristo wote katika kila enzi. Jumbe zake hazina wakati, zinafaa kila wakati, na zina nguvu sawa kwetu kama zilivyokuwa kwa makanisa saba huko Asia Ndogo. Kitabu cha Ufunuo kinaweza kututia moyo kuendelea kuwa waaminifu kwa Kristo katika kila hali. Kinaweza pia kutupatia tumaini la wakati ujao. Haijalishi maisha yetu wakati mwingine yanaonekana kuwa mabaya kiasi gani, tuko upande wa ushindi. Na tumaini hili laweza kututegemeza, kwa sababu twajua kwamba siku moja Kristo atarudi kutubariki kama warithi na watawala wa uumbaji wake mpya mkamilifu na wa kudumu.


                                         HITIMISHO 	
Katika somo hili, tumechunguza madhumuni ya kitabu cha Ufunuo katika suala la matoleo yake ya baraka na vitisho vya laana; tumechunguza maelezo ya maudhui yake; na tumeitabiri matumizi yake ya kisasa kwa kuangalia baadhi ya mikakati ya kawaida, na mkakati jumuishi zaidi wa matumizi. 
Katika somo hili lote, tumeona kwamba kitabu cha Ufunuo hutuhakikishia ushindi wa mwisho wa Mungu, huhimiza ustahamilivu wetu, na huongeza hamu yetu ya kurudi kwa Kristo. Baraka yetu ya wakati ujao ni hakika. Nacho chaweza kutupatia faraja na azimio tunapojaribiwa au hata kuteswa. Mungu hakuwahi kukusudia kitabu hiki kuwagawanya Wakristo juu ya tofauti zetu za kitheolojia. Badala yake, alikusudia kumtia moyo kila mwamini katika kila enzi kuishi katika utii mwaminifu kwake, na kutumaini kurudi kwa utukufu kwa Mwokozi wetu, Yesu Kristo.








	



                                      WACHANGIAJI 	

Dkt. Steve Brown (Mwenyeji) ni Mwanzilishi wa Key Life Network, Inc., huduma ya kufundisha inayotumia matangazo ya redio, podikasti, semina na machapisho ili kushiriki “neema kali ya Mungu kwa wenye dhambi na wanaoteseka.” Yeye ni Profesa wa Theolojia ya Vitendo huko (Emeritus) katika Seminari ya Kitheolojia ya Reformed Theological Seminary (RTS) na Profesa Mtembeleaji wa Theolojia ya Vitendo katika Seminari ya Kitheolojia ya Knox na Seminari ya Kitheolojia ya Westminster. Dr. Brown alipata Shahada yake ya Theolojia Takatifu kutoka katika Shule ya Theolojia ya Chuo Kikuu cha Boston na akatunukiwa shahada ya Udaktari wa Barua kutoka Chuo cha King. Alihudumu kama Mchungaji Kiongozi wa Kanisa la Key Biscayne Presbyterian huko Florida Kusini kwa miaka 17 na ndiye mwandishi wa vitabu zaidi ya kumi na mbili vikiwemo, When Being Good Isn't Good Enough (Baker Publishing Group, 1995), Uhuru wa Kashfa: Asili Kali ya Injili (Howard Books, 2004), na Dhambi Tatu za Huru: Mungu Hajakukasirikia (Howard Books, 2012).     
 


Dkt.  Steve Blakemore ni Profesa Msaidizi wa Falsafa katika Seminari ya Kibiblia ya Wesley.

Dkt. David W. Chapman ni Profesa Mshiriki wa Agano Jipya na Akiolojia katika
Seminari ya Kitheolojia ya Agano.

Dkt.  Brandon D.  Crowe ni Profesa Msaidizi wa Agano Jipya katika Seminari ya Kitheolojia ya Westminster.

Dkt. Matt Friedeman ni Profesa wa Uinjilisti na Ufuasaji katika Seminari ya Kibiblia ya Wesley.
Dkt. James M. Hamilton ni Profesa Mshiriki wa Theolojia ya Kibiblia katika Seminari ya Kitheolojia ya Wabaptisti Kusini na Mchungaji Mhubiri wa Kanisa la Kenwood Baptisti.

Dkt. Bradley T. Johnson ni Profesa Msaidizi katika Seminari ya Kitheolojia ya Asbury na Mchungaji wa Wesley Chapel United Methodist Church huko Nicholasville, KY.

Dkt. Dennis E. Johnson ni Profesa Mstaafu wa Theolojia ya Vitendo katika Seminari ya Westminster huko California.

Dkt. Craig S. Keener ni F. M. na Ada Thompson Mwenyekiti wa Mafunzo ya Biblia katika Seminari ya Kitheolojia ya Asbury.

Dkt. Simon J. Kistemaker (1930-2017) alikuwa Profesa wa Agano Jipya katika Seminari ya Kitheolojia ya Mageuzi huko Orlando, Florida.

Dkt. Robert G. Lister ini Profesas Mshiriki wa Mafunzo ya Biblia na Theolojia katika Chuo Kikuu cha Shule ya Kitheolojia ya Talbot.


Dkt. Thomas J. Nettles (mstaafu) alikuwa Profesa wa Theolojia ya Kihistoria katika Seminari ya Kitheolojia ya Kibaptisti Kusini.

Dkt. Gregory R. Perry ni Makamu wa Rais wa Miradi ya Kimkakati katika Huduma za Milenia ya Tatu, Rais wa Seminari ya Thirdmill, na Profesa Mshiriki wa zamani wa Agano Jipya na Mkurugenzi wa Mpango wa Wizara ya Jiji katika Seminari ya Kitheolojia ya Agano.

Dkt. Vern S. Poythress ni Profesa wa Ufafanuzi wa Agano Jipya katika Seminari ya Kitheolojia huko Westminster na Mhariri wa Jarida la Theolojia la Westminster.

Dkt. Richard L. Pratt, Jr. ni Mwanzilishi Mwenza na Rais wa Huduma za Milenia ya Tatu.  
Dkt. Thomas R. Schreiner ni Profesa wa James Buchanan Harrison wa Ufafanuzi wa Agano Jipya na Mkuu Mshiriki wa Maandiko na Ufafanuzi katika Seminari ya Kitheolojia ya Wabaptisti Kusini.

Dkt. Glen G. Scorgie ni Profesa wa Theolojia katika Seminari ya Betheli huko San Diego.

Dkt. James D. Smith III ni Profesa [Emeritus] wa Historia ya Kanisa katika Seminari ya Betheli, San Diego, na Profesa Msaidizi wa Dini katika Chuo Kikuu cha San Diego.

Dkt. Mark L. Strauss ni Profesa wa Agano Jipya katika Seminari ya Betheli huko San Diego.

Dkt.  K.  Erik Thoennes ni Profesa wa Mafunzo ya Biblia na Theolojia katika Shule ya Theolojia ya Talbot ya Chuo Kikuu cha Biola.


Kasisi Dkt. Stephen Tong ni mwinjilisti na mwanatheolojia mashuhuri wa Kichina, mkuzaji wa Harakati za Mageuzi ya Kiinjili, na mwanzilishi wa Huduma ya Kimatifa ya Uinjilisti ya Stephen Tong (STEMI), Kanisa la Kiinjili la Mageuzi na Seminari nchini Indonesia.

Dkt. Carl R. Trueman ni Profesa wa Mafunzo ya Biblia na Kidini katika Chuo cha Grove City na hapo awali alihudumu katika kitivo cha Seminari ya Kitheolojia ya Westminster huko Pennsylvania.

Dkt. Bill Ury alikuwa Profesa wa Theolojia ya Utaratibu na Kihistoria katika Seminari ya Kibiblia ya Wesley kwa miaka 24 na sasa anahudumu kama Mchungaji wa Kanisa la Kiinjili la Methodist la Elizabeth City huko North Carolina.

                                           FAHARASA 	

amilenia – Mtazamo wa eskatolojia unaofundisha kwamba milenia ni ya kitamathali na inarejelea wakati wote kati ya ujio wa kwanza na wa pili wa Kristo; wakati huu, Kristo anatawala kutoka mbinguni na kupitia kanisa lake la kidunia, na Wakristo wanapata dhiki na baraka; Kristo atarudi tu baada ya milenia kumalizika ili kukandamiza uasi wa Shetani na kutekeleza hukumu ya mwisho kabla ya kukaribisha hali ya mwisho katika mbingu mpya na nchi mpya. 

apokalipsi – Ni istilahi kutoka katika neno la Kigiriki (apokalupsis) linalomaanisha”kufunua” au “kufichua”;  wakati mwingine hutumika kwa kubadilishana nan a “ufunuo.”  

Asia Ndogo – Eneo la kijiografia ambalo sasa ni sehemu ya magharibi mwa Uturuki ambako Paulo alifanya kazi yake kubwa ya umishonari. 

Babeli –Mji mkuu wa kusini mwa Mesopotamia (Babeli) katika Mashariki ya Karibu ya kale; inayojulikana kwa maisha na mazoea yake ya kipagani yasiyo ya maadili; limetumika katika kitabu cha Ufunuo kuashiria kila taifa na shirika linalopinga utawala wa Kristo. 

Balaamu – Nabii mwovu asiye Myahudi katika Agano la Kale ambaye aliambiwa awalaani Waisraeli, lakini badala yake akawabariki; baadaye aliwachochea Waisraeli kuabudu sanamu na kufanya uzinzi na wanawake wapagani; alisemeshwa na punda wake.  

utawala wa kabla ya milenia – Mtazamo wa eskatolojia unaofundisha kwamba Mungu ana mpango tofauti kwa Israeli kuliko ilivyo kwa kanisa; kwa mtazamo huu, kutakuwa na unyakuo wa kanisa, kisha kipindi cha dhiki duniani; mwisho wa dhiki, Yesu atarudi, na milenia itaanza; atalirejesha taifa la Israeli na kutawala kimwili duniani kwa miaka elfu moja; mwishoni mwa milenia, Shetani ataanzisha uasi, lakini Mungu ataushinda, na kutekeleza hukumu ya mwisho kabla ya kukaribisha hali ya mwisho katika mbingu mpya na nchi mpya.  

Efeso – Mji ulio   katika Asia Ndogo; Paulo alitembelea mji huo katika safari yake ya tatu ya umishonari; mahali ambapo Yohana pengine aliandika injili ya nne; alisema kuwa wamepoteza “upendo wao wa kwanza” katika kitabu cha Ufunuo.  

eskatolojia – Utafiti au mafundisho ya siku za mwisho.  

Ezekieli – Nabii wa Agano la Kale ambaye alihudumu Babeli kati ya wahamishwa tangu takribani mwaka wa 597-586 K.K. 

Futurism [Ubaadaye] – Mkakati wa kutafsiri usemao kwamba unabii mwingi katika Biblia bado haujatimizwa lakini utatimizwa katika siku zijazo; mtazamo huu unashikilia kwamba maono katika kitabu cha Ufunuo hayataanza kutimizwa hadi mgogoro wa mwisho kabla ya ujio wa pili wa Kristo.

Mataifa – Mtu asiye myahudi

kahaba mkuu – sitiari ya Kibiblia kwa raha zote haramu zinazowashawishi watu wa Mungu kwenda mbali na ibada ya kweli na maisha ya uaminifu; pia ni rejeleo la mfano kwa jiji la kale la Babeli na ufisadi na uasherati wake.  

Herode Mkuu – maliki wa Kiyahudi aliyeteuliwa na Warumi ambaye alitawala tangu mwaka 37 K.K hadi kifo chake mnamo mwaka wa 4 K.K; anayejulikana kuwa aliamuru kuchinjwa kwa watoto wote wa kiume wenye umri wa miaka miwili na chini ya hapo baada ya kujua kuhusu kuzaliwa kwa Yesu.

premilenia ya kihistoria – Mtazamo wa eskatolojia unaoshikiliwa katika historia yote ya kanisa unaofundisha kwamba kanisa litapitia dhiki kuu kabla ya kurudi kwa Yesu; Yesu atakapofika, milenia itaanza, na Yesu atatawala kimwili duniani kwa miaka elfu moja; mwishoni mwa milenia, Shetani ataanzisha uasi, lakini Mungu ataushinda, na kutekeleza hukumu ya mwisho kabla ya kukaribisha hali ya mwisho katika mbingu mpya na nchi mpya.  

uhistoria – Mkakati wa ukalimani unaosema kwamba ufahamu wa kutosha wa kitu chochote unaweza kupatikana tu kwa kuzingatia mahali kinapokaa katika historia; mtazamo huu unashikilia kwamba masimulizi ya Biblia yanahusiana na watu halisi na matukio katika historia yote, na kwamba maono katika kitabu cha Ufunuo yanatoa muhtasari wa mpangilio wa historia ya kanisa kuanzia karne ya kwanza hadi ujio wa pili wa Kristo.   

udhanifu –Mkakati wa ukalimani unaozingatia dhana dhahania na kanuni za jumla badala ya watu binafsi au matukio fulani katika historia; mtazamo huu unashikilia kwamba matukio katika kitabu cha Ufunuo yanaonyesha mifumo ya jumla ya vita vya kiroho, si matukio maalum au mpangilio wa matukio.  

Yeremia – nabii wa Agano la Kale tangu karibu mwaka wa 626-586 K.K, pia anaitwa “nabii anayelia|; alitabiri kuhusu wakati ujao wa Yuda na agano jipya lijalo.   

Yezebeli – Mke mwovu wa kigeni wa mfalme Ahabu ambaye aliwachochea Ahabu na Waisraeli kumwabudu Baali na kuwaua manabii wa Bwana’; baadaye kuuawa na kuliwa na mbwa kama ilivyotabiriwa; jina la mfano kwa mwanamke anayewashawishi watu katika uasherati na ibada ya sanamu.  

Yohana – Mwana wa Zebedayo na ndugu yake Yakobo; mmoja wa Mitume kumi na wawili; mwandishi wa Injili ya Yohana; 1, 2, 3 Yohana; na kitabu cha Ufunuo; wakati mwingine huitwa “mwanafunzi aliyependwa na Yesu.”     

Yuda – Moja ya makabila kumi na mawili ya Israeli; Mwana wa nne wa Yakobo ambaye Masihi aliyeahidiwa alitoka katika uzao wake; jina la ufalme wa kusini baada ya taifa la Israeli kugawanyika. 

Laodikia – Mji katika Asia Ndogo; katika kitabu cha Ufunuo, Yesu alilishutumu kanisa hapa kuwa “si moto wala si baridi.”    

Simba wa Yuda – Jina la mfano kwa Kristo, Masihi, ambaye angetokea kwenye ukoo wa Yuda na kutawala ulimwengu wote; inayotolewa kutoka katika baraka ambayo Yakobo alimpa Yuda katika kitabu cha Mwanzo faslu ya 49.  

shahidi – Mtu ambaye anateseka kwa hiari au anauawa kwa kukataa kuachana na imani zao za kidini.  

milenia – Kipindi cha miaka elfu moja.  

milenia – Kipindi cha eskatolojia cha utawala wa Kristo kilichotajwa katika kitabu cha Ufunuo faslu ya 20; iliyofikiriwa na wengine kuwa miaka elfu moja haswahe  

Yerusalemu Mpya – Mji mkuu na kitovu cha uumbaji mpya ambapo Mungu ataanzisha kiti chake cha enzi cha mbinguni na kudhihirisha utukufu wake kwa watu wake.  

Wanikolai –Madhehebu ambayo yalichanganya imani ya Kikristo na hisia; waliotajwa kwa jina katika kitabu cha Ufunuo; walijiunga na baadhi ya Wakristo wapotovu katika karne ya kwanza B.K.

Pergamo –Mji katika Asia Ndogo ambapo kanisa lilishindwa kukataa mafundisho ya uzushi ya Wanikolai. 

Filadelfia – Mji katika Asia Ndogo kutoka katika Kigiriki linamaanisha “upendo wa ndugu”; hapa kanisa halikupokea karipio lolote katika kitabu cha Ufunuo. 

baada ya milenia – Mtazamo wa eskatolojia unaofundisha kwamba Yesu atatawala kutoka mbinguni wakati wa milenia; kwa mtazamo huu, milenia si miaka elfu moja halisi, bali ni kipindi cha upanuzi wa kanisa na ukuaji wa injili ambacho hutayarisha dunia kwa ajili ya kurudi kwa Kristo; mwishoni mwa milenia, Kristo atarudi na kukandamiza uasi wa Shetani, kisha atatekeleza hukumu ya mwisho na kukaribisha katika hali ya mwisho katika mbingu mpya nan chi mpya. 

kabla ya milenia – Mtazamo wa eskatologia unaofundisha kwamba Yesu atarudi kabla ya milenia na kutawala kimwili kwa miaka elfu moja duniani. 

upreteria [preterism] – Mkakati wa kutafsiri unaosema kwamba unabii mwingi katika Biblia tayari umetimizwa, na kwamba unabii mwingi katika kitabu cha Ufunuo ulitimizwa katika karne ya kwanza baada ya kuzaliwa kwa Kristo.  



Nchi ya Ahadi – Nchi ambayo Mungu aliahidi kutoa kama urithi kwa Ibrahimu na wazao wake.  

rikapitulesheni – Neno linalomaanisha “kujumlisha”; katika Maandiko Matakatifu, ina maana kwamba kifungu cha baadaye kinarejelea au kurudia kifungu cha awali, wakati mwingine kwa msisitizo tofauti.  

Sardi – Mji mkuu wa ufalme wa Lidia katika Asia Ndogo; katika kitabu cha Ufunuo, Yesu alisema kwamba ingawa kanisa hapa lilikuwa na sifa ya kuwa hai, lilikuwa limekufa.  

Shetani – Kiumbe wa Kiroho ambaye jina lake linamaanisha “adui” au “mshtaki”; pia huitwa “Ibilisi”; akiwakilishwa na joka jekundu lenye vichwa saba na pembe kumi katika kitabu cha Ufunuo. 

Smirna – Moja ya miji mikuu katika Asia Ndogo; katika kitabu cha Ufunuo, Yesu alilionya kanisa hapa kwamba lingeteseka na kuwatia moyo waumini kuendelea kuwa waaminifu. 

Mwana wa Adamu – Jina la kimasihi linalopatikana katika unabii wa Agano la Kale; linatumika katika Agano Jipya kurejelea Yesu.  

hema la kukutania –Hema lenye kuhamishwa ambamo liliwekwa sanduku la agano na ambamo Mungu alionyesha uwapo wake kwa njia ya pekee kwa Israeli.  

hekalu – Jengo huko Yerusalemu ambapo Waisraeli walimwabudu Mungu na ambapo Mungu aliahidi kuwepo pamoja na watu wake kwa njia ya pekee; liliharibiwa mnamo mwaka wa 586 K..K, baadaye likajengwa upya, na kuharibiwa tena mnamo mwaka wa 70 B.K.
  
Thiatira – Mji wenye ufanisi katika Asia Ndogo; nyumbani kwa mwanamke Lidia ambaye alikuja kuwa Mkristo kupitia mahubiri ya Paulo; katika kitabu cha Ufunuo, kanisa hapa lilikemewa kwa kumvumilia Yezebeli, mwanamke ambaye alikuwa akiwaongoza wengi katika uasherati na ibada ya sanamu.  

